title: Kavieng

text: Kavieng on Uuden-Irlannin saaren ja maakunnan pääkaupunki Papua-Uudessa-Guineassa. Se sijaitsee Balgainlahdella saaren pohjoiskärjessä. Kaupungin väkiluku on noin 10 000 (2011)


title: Kavieng

text: Alankomaalaiset vierailivat alueella 1500-luvulla, mutta saksalaiset perustivat Kaviengin vasta 1900-luvun alussa. Japanilaiset pommittivat kaupunkia toisen maailmansodan aikana.


title: Kavieng

text: Kaviengissa sijaitsee muun muassa Kaviengin lentoasema.


title: Nicholas de Lyra

text: Nicholas de Lyra (n. 1270 – lokakuu 1349) tai Nicolaus Lyranus oli fransiskaaniopettaja ja yksi tärkeimpiä eksegetiikan harjoittajia keskiajalla. Vuoteen 1309 mennessä hän oli kohonnut tohtoriksi Sorbonnessa ja kymmenen vuotta myöhemmin hänet nimitettiin Ranskan fransiskaanien johtoon. Hänen päätyönsä, vuonna 1471 Roomassa painettu "Postillae perpetuae in universam S. Scripturam" oli ensimmäinen Raamattua selittänyt teos, joka levisi myöhemmin Venetsiaan, Baseliin ja joka puolelle.


title: Tim Armstrong

text: Timothy Lockwood Armstrong (s. 25. marraskuuta 1965, Oakland, Kalifornia) on yhdysvaltalainen punk rock -muusikko, joka tunnetaan parhaiten työstään punkyhtyeiden parissa (Rancid, Operation IVY, Transplants) ja perustamastaan Hellcat Records levy-yhtiöstä.


title: Aham Okeke

text: Aham Okeke (s. 19. elokuuta 1969) on nigerialais-norjalainen pikajuoksija, joka on voittanut Norjan mestaruuden seitsemän kertaa 100 metrin juoksussa. Okeken henkilökohtainen ennätys 100 metrillä on 10,26. Vuonna 2001 Okeke meni naimisiin nigerialaisen Genevieu Chioman kanssa.


title: Aham Okeke

text: Okeke on kärähtänyt dopingista kolme kertaa, minkä vuoksi hän sai joulukuussa 2006 Norjan yleisurheiluliitolta elinikäisen kilpailukiellon. Okeke kärähti vuonna 1994 pseudoefedriinin käytöstä, vuonna 1996 testosteronin käytöstä ja 20. heinäkuuta 2006 hän antoi näytteen josta löytyi testosteronia.


title: Nicolas Kiesa

text: Nicolas Kiesa (s. 3. maaliskuuta 1978 Kööpenhamina, Tanska) on tanskalainen autourheilija. Hän osallistui viiteen Formula 1 -kilpailuun kaudella , mutta ei saanut yhtään MM-pistettä.


title: Nicolas Kiesa

text: Kiesa palasi Formula 1:een kaudella , kun hän tuurasi Robert Doornbosia Jordanin kolmantena kuljettajana Saksan GP:stä eteenpäin.


title: Nicolas Kiesa

text: Ennen F1-uraansa Kiesa ajoi Formula 3000 -sarjaa ja voitti Monacon osakilpailun epätavallisella tavalla, kun kilpailun johdossa ollut Ruotsin Björn Wirdheim hidasti pääsuoralla viimeisellä kierroksella tervehtiäkseen talliaan.


title: Nicolas Kiesa

text: Myöhemmällä urallaan hän on osallistunut esimerkiksi Le Mansin 24 tunnin ajoon.


title: Nicolas Kiesa

text: Kiesan ura alkoi kartingin parissa, jossa hän voitti yhteensä kaksi Tanskan mestaruutta sekä yhden Skandinavian mestaruuden. Pian hän muuttikin ulkomaille, ja osallistui Britannian Formula Ford -sarjaan kaudella 1998. Kiesa sijoittui kolmanneksi, mutta jo seuraavalla kaudella hän voitti koko sarjan ylivoimaisesti voittaen kauden 14:stä kilpailusta seitsemän. Seuraavaksi Kiesa suuntasi Britannian Formula 3 -sarjaan, jossa hän sijoittui kuudenneksi kaudella 2000. Kiesa jatkoi sarjassa, mutta kausi 2001 jäi kesken puolivälissä hänen tallinsa jouduttua taloudellisiin vaikeuksiin.


title: Nicolas Kiesa

text: Kaudelle 2002 Kiesa siirtyi Formula 3000 -sarjaan, sijoittuen 12. sijalle loppupisteissä. Hänen kauden paras sijoituksensa oli viides sija kauden päättäneessä Italian kilpailussa. Samassa sarjassa myös seuraavalla kaudella jatkaneen Kiesan kauden huippukohta oli Monacon osakilpailun voitto. Hän voitti sarjan arvostetuimman kilpailun erikoisella tavalla. Kilpailua johtanut ruotsalainen Björn Wirdheim hidasti vauhtiaan juuri ennen maaliviivaa tuulettaakseen voittoaan, jolloin Kiesa onnistui ohittamaan viime hetkellä Wirdheimin. Kiesan kausi jäi taas kesken, tällä kertaa tosin Formula 1:siin siirtymisen takia.


title: Nicolas Kiesa

text: Kiesalle aukesi tallipaikka Formula 1:siin Minardi-tallin toisen kuljettajan Justin Wilsonin siirryttyä Jaguarille korvaamaan heikosti ajaneen Antônio Pizzonian. Näin Kiesasta tuli neljäs tanskalainen Formula 1 -kuljettaja, viimeksi sarjassa tanskalainen kuljettaja nähtiin kaudella 1998, kun Stewart-tallissa ajoi Jan Magnussen. Kiesa ilmoitti tavoitteekseen ajaa yhtä hyvin, kuin hänen kokenut alankomaalainen tallikaverinsa Jos Verstappen.


title: Nicolas Kiesa

text: Uransa ensimmäisen Formula 1 -osakilpailun Saksan GP:n aika-ajoissa Kiesa sijoittui 20. eli viimeiseksi; Kiesan aika oli yli neljä sekuntia huonompi kuin paalupaikalle ajaneen Juan Pablo Montoyan. Tallikaverilleen Verstappenille Kiesa tosin hävisi vain vajaat kaksi sekunnin kymmenystä. Varsinaisessa kilpailussa Kiesa sijoittui 12. ollen toiseksi viimeinen maaliin asti päässyt kuljettaja, jääden voittaja Montoyasta viisi kierrosta.


title: Nicolas Kiesa

text: Seuraavan osakilpailun Unkarin GP:n aika-ajoissa Kiesa oli taas viimeinen; tällä kertaa jääneenä yli seitsemän sekuntia paalupaikalle ajaneesta Fernando Alonsosta. Myös kilpailussa Kiesa sijoittui viimeiseksi, tällä kertaa neljä kierrosta historian nuorimmaksi osakilpailuvoittajaksi ajaneesta Alonsosta jääneenä.


title: Nicolas Kiesa

text: Italian GP:n aika-ajoissa Kiesa oli lähellä menettää autonsa hallinnan ajauduttuaan hieman soralle, mutta onnistui välttämään ulosajon. Aika-ajon tuloksissa Kiesan takana oli vain Alonso, joka epäonnistui omalla aika-ajokierroksellaan pyörähdettyään kierroksen alussa. Kilpailussa Kiesa sijoittui 12. jättäen taakseen vain Heinz-Harald Frentzenin.


title: Nicolas Kiesa

text: Yhdysvaltain osakilpailu sujui Kiesalta totuttuun tapaan; aika-ajoissa Kiesa jäi paalupaikalle ajaneen Kimi Räikkösen ajasta lähes neljä sekuntia, ja tuloksena koko joukon viimeinen lähtöruutu. Kilpailussa sen sijaan Kiesa ajoi lyhyen Formula 1 -uransa parhaimman sijoituksen ollen 11:s. Hän tosin oli kilpailun viimeinen maaliin saakka päässyt kuljettaja, sillä peräti yhdeksän kuljettajaa keskeytti kilpailun.


title: Nicolas Kiesa

text: Kauden viimeisessä sekä samalla Kiesan lyhyen Formula 1 -uran viimeisessä osakilpailussa Japanin GP:ssä Kiesa ajoi sateisissa aika-ajoissa 18. nopeimman ajan. Lähtöruudukossa Kiesan takaa starttasivat vain Ralf Schumacher ja Jarno Trulli, jotka eivät saaneet aika-ajoissa ollenkaan aikaa Schumacherin pyörähdettyä märällä radalla omalla aika-kierroksellaan sekä Trullin jätettyä kierroksensa kesken sateen takia. Kilpailussa Kiesa oli jälleen maaliin saakka päässeistä kuljettajista viimeinen, tällä kertaa sijoituksena Kiesan uran huonoin F1-sijoitus, eli 16. sija.


title: Nicolas Kiesa

text: Seuraavalle kaudelle Kiesa ei onnistunut saamaan jatkosopimusta Minardilta, mutta ilmoitti kuitenkin haluavansa vähintään testikuskin paikan seuraavalle kaudelle. Tämä ei kuitenkaan toteutunut ja Kiesalla oli edessään välivuosi. Seuraavan kerran Kiesa pääsi Formula 1:iin vasta kaudella 2005, tällöinkin kolmoskuskiksi. Jordanilla kolmoskuskina ajanut Robert Doornbos siirtyi Minardille korvaamaan Patrick Friesacherin, jonka sponsorirahat loppuivat, jolloin Jordan päätti palkata Kiesan tallin uudeksi kolmoskuskiksi. Hän pysyikin kolmoskuskina koko loppukauden, lukuun ottamatta Japanin GP:tä, jolloin kolmoskuskina toimi japanilainen Sakon Yamamoto. Kolmoskuljettajan paikka ei kuitenkaan tuottanut Kiesalle kilpailukuljettajan paikkaa, eikä kauden 2005 jälkeen Kiesa ole enää onnistunut pääsemään takaisin Formula 1:iin.


title: Nicolas Kiesa

text: Vuonna 2006 Kiesa osallistui muutamiin urheiluautokilpailuihin, esimerkiksi Sebringin 12 tunnin ajoon, jossa Kiesan joukkue sijoittui omassa sarjassaan kolmanneksi. Kiesa osallistui myös Le Mansin 24 tunnin ajoon, mutta hänen joukkueensa keskeytti kilpailun.


title: Nicolas Kiesa

text: Kesken kauden 2006 Kiesa sai kilpailukuljettajan paikan saksalaiseen DTM-sarjaan, jossa hän korvasi Jeroen Bleekemolenin. Kiesa kuitenkin mursi jalkansa motocross-onnettomuudessa, ja joutui jättämään kauden kesken. Tämän jälkeen Kiesa ei ole kilpaillut kansainvälisissä moottoriurheilusarjoissa.


title: Luettelo Skotlannin hallitsijoista

text: Tämä on luettelo Skotlannin kuningaskunnan hallitsijoista. Perimätiedon mukaan valtion perusti Kenneth I vuonna 843, vaikkakin nykyinen historiankirjoitus pitää hänen pojanpoikaansa Konstantin II:ta Skotlantia edeltäneen Alban kuningaskunnan perustajana. Itsenäisen kuningaskunnan luonne muuttui vuonna 1707 unionisopimuksen ("Act of Union") myötä, jolloin Englannin kuningaskunta ja Skotlanti yhdistyivät muodostaen Ison-Britannian kuningaskunnan. Englanti ja Skotlanti olivat olleet personaaliunionissa vuodesta 1603 lähtien, mutta mailla oli ollut omat parlamentit, jotka yhdistettiin unionisopimuksen myötä.


title: Luettelo Skotlannin hallitsijoista

text: Nykyisin Skotlanti on osa Yhdistynyttä kuningaskuntaa Englannin, Walesin ja Pohjois-Irlannin ohella. Alueilla on yksi yhteinen hallitsija, mutta lisäksi muilla paitsi Englannilla omat parlamenttinsa.


title: Luettelo Skotlannin hallitsijoista

text: Robert Brucen pojan David II:n kuoltua lapsettomana Brucen tyttärenpoika Robert Stewart peri kruunun lähimpänä perillisenä. Robert II (2. maaliskuuta 1316 – 19. huhtikuuta 1390) oli ensimmäinen Stewart- eli Stuart-sukuinen Skotlannin kuningas (1371–1390). Suku oli Skotlannin viimeinen kuningassuku: vuonna 1707 kuningaskunnat ja parlamentit yhdistettiin kuningatar Anna Stuartin alaisuudessa. Annaa kuitenkin seurasi hänen pikkuserkkunsa Yrjö I Hannover-suvusta (1714–1727).


title: Luettelo Skotlannin hallitsijoista

text: Stewart-nimi tuli perinnöllisestä tittelistä "High Steward of Scotland", jonka suvun edustajat saivat 1100-luvulla.


title: Luettelo Skotlannin hallitsijoista

text: Isänsä Jaakko V:n kuoltua Maria Stewart (1542–1587) nousi alle viikon ikäisenä Skotlannin kuningattareksi (1542-1567). Maria avioitui Ranskan kuninkaan Frans II:n kanssa, jolloin velipuoli hallitsi kuningattaren nimissä. Maria otti sukunimekseen Stuart, jotta ranskalaiset lausuisivat sen oikein. Vuonna 1560 Maria palasi kotimaahansa 18-vuotiaana leskenä. Katolisena hän joutui myöhemmin sisällissotaan velipuoltaan vastaan ja haki turvapaikkaa Jaakko V:n serkulta, Englannin kuningattarelta Elisabet I:ltä. Elisabet vangitsi Marian, koska tällä oli parempi oikeus Englanninkin kruunuun, nosti kaksivuotiaan Jaakko VI:n (1567–1625) Skotlannin kuninkaaksi ja teloitutti Maria Stuartin vuonna 1587.


title: Luettelo Skotlannin hallitsijoista

text: Elisabet I:n kuoleman jälkeen vuonna 1603 Skotlannin kuningas Jaakko VI nousi myös Englannin kuninkaaksi (Jaakko I). Jaakko oli Tudor isoisoäitinsä Margaret Tudorin kautta, joka oli Henrik VII:n tytär. Vuonna 1604 Jaakko otti arvonimekseen Ison-Britannian kuningas. Skotlannin ja Englannin parlamentit kuitenkin jäivät erilleen.


title: Luettelo Skotlannin hallitsijoista

text: Protestantteja syrjinyt Jaakon poika Kaarle I (kuninkaana 1625–1649) joutui epäsuosioon ja Englannin sisällissotiin 1642–1646 ja 1648–1649. Hänet teloitettiin (1649) ja valta siirtyi parlamentille ja lordiprotektori Oliver Cromwellille. Skotlannin parlamentti valitsi kuninkaakseen Kaarlen pojan Kaarle II, mutta Cromwell valloitti Skotlanninkin vuonna 1651 ja Kaarle II pakeni Ranskaan.


title: Luettelo Skotlannin hallitsijoista

text: Levottomuuksien vuoksi rojalistit voittivat Englannin parlamenttivaalit, ja parlamentti kutsui Kaarle II:n kuninkaakseen, jolloin tästä tuli jälleen myös Skotlannin kuningas (1660–1685). Kaarle II hajotti Skotlannin parlamentin ja nimesi veljensä Jaakon Skotlannin kuvernööriksi. Katolisesta Jaakosta tuli Englannin (Jaakko II) ja Skotlannin (Jaakko VII) kuningas (1685–1688). Koska Jaakkokin suosi katolisia ja pyrki itsevaltaan, anglikaaninen aateli kutsui Jaakon vävyn ja sisarenpojan, Alankomaiden käskynhaltija Vilhelm III Oranialaisen hallitsijaksi vaimonsa, Jaakon vanhimman tyttären Maria II Stuartin kanssa. Vilhelm kukisti Jaakon mainiossa vallankumouksessa (1688–1689), ja pian myös Skotlannin parlamentti hyväksyi avioparin Skotlannin hallitsijoiksi (1689–1702; Maria kuoli 1694). Lapsetonta pariskuntaa seurasi Marian sisar Anna (1702–1707).


title: Luettelo Skotlannin hallitsijoista

text: Skotlannin ja Englannin parlamentit yhdistyivät vuonna 1707 Panaman kolonialismihankkeen vietyä Skotlannin vararikon partaalle. Tällöin Englannin kuningaskunta ja Skotlannin kuningaskunta yhdistyivät Iso-Britannian kuningaskunnaksi.


title: Luettelo Skotlannin hallitsijoista

text: Iso-Britannian ensimmäisenä kuningattarena Anna Stuart vielä toimi 1707–1714, mutta hänen kuoltuaan hänen 17 lastaan olivat jo kuolleet lapsina ja parlamentti sai vuonna 1701 antamansa asetuksen perusteella valita uuden hallitsijan. Valituksi tuli Stuartien protestanttinen pikkuserkku, Hannoverin vaaliruhtinaan Yrjö I:n, joka ei isälinjaltaan enää ollut Stuart vaan Hannover-sukua. Sen viimeisen edustajan, kuningatar Viktorian lapset katsottiin Viktorian miehen sukuun eli nykyiseen Windsor-hallitsijasukuun kuuluviksi. Iso-Britannian hallitsijat ovat siis yhä Stuartien suoria jälkeläisiä mutta eivät isälinjaltaan.


title: Luettelo Skotlannin hallitsijoista

text: Toisaalta esimerkiksi ensimmäinen Stuart oli Robert I Brucen tyttärenpoika ja Bruce oli Dunkeld-suvun David I:n jälkeläinen. Ensimmäinen Dunkeld oli Alpin-kuninkaiden jälkeläinen. Siis kaikki Skotlannin kuninkaat ja kuningattaret olivat Kenneth I Alpinin (kuninkaana 843/848 – 858) suoria jälkeläisiä.


title: Varkauden rautatieasema

text: Varkauden rautatieasema () on rautatieasema Suomen rataverkolla Varkauden kaupungissa Pohjois-Savon maakunnassa rataosalla . Liikennepaikan etäisyys Helsingin rautatieasemalta on 424,7 ratakilometriä mitattuna Pieksämäen ja Kouvolan asemien kautta.


title: Varkauden rautatieasema

text: Varkaus oli jo 1700-luvulla merkittävä vesi- ja maanteiden risteyskohta. Osittain hyvien kulkuyhteyksien takia Varkaus teollistui 1800-luvun alussa rautaruukilla, ja 1800-luvun lopulla teollisuus painottui laivanrakennus- ja sahateollisuuteen. Vuonna 1911 päätettiin rakentaa ratayhteys Pieksämäeltä Savonlinnaan. Suunnitelmaan kuului myös haararata Huutokoskelta Varkauteen. Rata Varkauteen valmistui 1914, ja paikalle rakennettiin Thure Hellströmin suunnittelema asemarakennus, jota on myöhemmin laajennettu. Paikalle rakennettiin myös veturitalli, jota myöhemmin laajennettiin kolmipaikkaiseksi. Veturitalli oli käytössä 1990-luvun loppuun, ja se purettiin 2003.


title: Varkauden rautatieasema

text: Rautatie toi Varkauteen huomattavasti lisää teollisuutta, joka lisäsi huomattavasti Varkauden tavaraliikennettä. Varkauden rautatieliikennettä lisäsi huomattavasti talvisodan aikana valmistunut ratayhteys Viinijärvelle. Alueluovutusten takia poikki mennyt Karjalan radan liikenne ohjattiin 1960-luvulle Varkauden kautta Pieksämäelle. Teollisuuden tarpeiseen Varkauteen rakennettiin suuri ratapiha ja laajat teollisuusraiteistot, joita on myöhemmin purettu tarpeettomina.


title: Varkauden rautatieasema

text: Varkauteen rakennettiin uusi asemarakennus 1978, johon sijoittui VR:n toimintojen lisäksi Matkahuollon, taksin ja poliisin tilat. Asemarakennus siirtyi VR-yhtymän omistukseen 1995. Vanhassa asemarakennuksessa on toiminut sittemmin mm. kahvila.


title: Varkauden rautatieasema

text: Varkaudessa ei ole enää varsinaisia VR:n matkustajapalveluita, vaan niitä korvaa arkipäivisin avoinna olevat Matkahuollon tilat. Matkahuolto myy myös junalippuja ja asemalla on lippuautomaatti. Pieksämäki-Varkaus välillä on neljä edestakaista junavuoroa, ja päivittäin Varkaus-Joensuu välillä on yksi junapari.


title: Varkauden rautatieasema

text: Joensuu-Turku välin yöjunaliikenne loppui 2006, ja Joensuu-Pieksämäki välin liikennettä supistettiin rajusti vuonna 2016.


title: Varkauden rautatieasema

text: Asemalla oli käytössä vuoteen 1978 saakka mekaaninen asetinlaite, jolloin se korvattiin uuden asemarakennuksen valmistuessa Siemens DrS -tyyppisellä releasetinlaitteella. Asetinlaitteen ohjaus tapahtui asemarakennuksen toimistossa olevasta junasuorittajan ilmaisintaulusta, josta valittiin opasteet ja käännettiin vaihteet. Kun Varkaus liitettiin radio-ohjauksen piiriin, suoritus loppui ja releasetinlaite siirtyi ohjattavaksi keskitetysti Pieksämäen liikenteenohjauskeskuksesta käsin Mipro Oy:n toimittaman kauko-ohjausliittymän avulla marraskuussa 2003.


title: Varkauden rautatieasema

text: Varkaudesta Heinävedelle päin lähdettäessä on kaksi avattavaa siltaa, Pirttiniemen ja Taipaleen kanavan sillat.


title: Varkauden rautatieasema

text: Taipaleen kanavan kääntösiltaa avataan säännöllisesti, ja suurin sallittu nopeus on 30 km/h, koska kiskonjatkoksia ei ole lukittu. Kaluston putoaminen alas radalta avoimen sillan takia ei ole mahdollista, sillä sillan lukitusta valvotaan Varkauden asetinlaitteelta. Jotta liikenteenohjaaja voi antaa luvan lukituksen poistamiseen kanavanvartijalle, tulee siltaa suojaavien pääopastimien jälkeisten raideosuuksien olla vapaita. Kulkuteitä ei voida asettaa, mikäli silta ei ole lukittu.


title: Varkauden rautatieasema

text: Pirttiniemen kääntösiltaa ei pääsääntöisesti avata vähäisen liikenteen takia, ja kiskonjatkokset on lukittu sidekiskolla. Sillalla junat saavat ajaa 40 km/h, tosin teoriassa 60 km/h kiskonjatkosten lukituksen ansiosta. Nopeutta 60 km/h ei voida käyttää pitkästä järvipengerosuudesta johtuvan nopeusrajoituksen (40 km/h) takia. Pirttiniemessä on samanlainen turvalaitos kuin Taipaleessa.


title: Varkauden rautatieasema

text: 3,4 kilometrin päässä Varkauden ratapihalta on Akonniemen erkanemisvaihde, josta erkanee 2 kilometrin mittainen Varkauden kaupungin omistama sivuraide Akonniemen satamaan ja öljyvarastolle. 7,9 kilometrin päässä Varkaudesta on Kommilan ratapiha, jonne on pääasiassa varsinaista junaliikennettä. Kommilaan on myös lyhyempi, hieman yli 5 kilometriä pitkä ratayhteys. Se on huonokuntoinen vanha teollisuusraide, joka kuitenkin yhtyy nykyään käytössä olevaan Hurusrataan noin 2 kilometrin päässä Varkauden asemalta.


title: Varkauden rautatieasema

text: Kuva Varkauden veturitallista


title: Malesian Grand Prix 2006

text: Malesian Grand Prix 2006 (virallisesti 2006 Formula 1 Petronas Malaysian Grand Prix) oli Formula 1 -kauden toinen osakilpailu, joka ajettiin 17.–19. maaliskuuta Sepangin moottoriradalla Malesiassa.


title: José de Almada Negreiros

text: José Sobral de Almada Negreiros (7. huhtikuuta 1893 – 15. heinäkuuta 1970) oli portugalilainen taidemaalari, runoilija ja kirjailija. Hänen maalauksissaan on vaikutteita kubismista ja futurismista.


title: José de Almada Negreiros

text: Negreiros syntyi São Tomén saarella, josta hän muutti Portugaliin vuonna 1896. Hän kirjoitti uransa alkuvaiheissa runoja ja muita tekstejä "Orpheu"-lehteen, jota hän toimitti yhdessä Fernando Pessoan ja Mário de Sá-Carneiron kanssa. Hän piti vuonna 1913 ensimmäisen taidenäyttelynsä, jossa hän esittelu 90 piirrostaan. Vuonna 1934 Negreiros meni naimisiin taidemaalari Sara Afonson kanssa. Negreiros kuoli Lissabonissa vuonna 1970 sydänperäisiin syihin.


title: Wayne Bridge

text: Wayne Michael Bridge (s. 5. elokuuta 1980 Southampton) on englantilainen jalkapalloilija, joka pelasi Englannin valioliigassa muun muassa Southamptonin, Chelsean ja Manchester Cityn joukkueissa. Pelipaikaltaan hän oli vasen laitapuolustaja.


title: Wayne Bridge

text: Bridge aloitti uransa Southamptonissa, jossa hänestä tuli nopeasti fanien suosikki. Hänet valittiin kaudella 2000–2001 Southamptonin parhaaksi pelaajaksi. Vuonna 2003 Chelsea maksoi nuoresta lupauksesta 7 miljoonaa puntaa ja antoi puolustaja Graeme Le Sauxin vaihtokaupassa Southamptoniin.


title: Wayne Bridge

text: Bridge jatkoi menestystään Chelseassa ja yksi hänen varmasti hienoimpia hetkiään on liigaottelu Arsenalia vastaan, jossa hän teki upean voittomaalin 88 peliminuutilla ja päätti Arsenalin 18 pelin tappiottoman pelin putken. Maali äänestettiin myöhemmin kauden hienoimmaksi.


title: Wayne Bridge

text: Kaudella 2005–2006 Chelsea hankki espanjalaisen vasemman laitapakin Asier del Hornon. Hankinnan ja loukkaantumisen jälkeen Bridgellä oli vaikeuksia mahtua avauskokoonpanoon. 19. tammikuuta 2006 Bridge meni lainalle Fulham FC:hen. Hän debytoi Fulhamissa West Ham Unitedia vastaan, jonka Fulham hävisi 2–1. Lyhyen Fulham ajan aikana joukkueen fanit antoivat Waynelle lempinimen "Putney", joka tulee lähellä Fulhamia sijaitsevasta Putneyn sillasta.


title: Wayne Bridge

text: Tammikuussa 2009 Bridge siirtyi Manchester Cityyn Chelseasta. Tammikuussa 2011 hän siirtyi lainasopimuksella West Hamiin.


title: Wayne Bridge

text: Englannin maajoukkueessa Bridge debytoi helmikuussa 2002. Hän pelasi 36 maaottelua ja teki niissä yhden maalin. Jalkapallon MM-kisoissa 2002 Bridge tuli kentälle kahdesti vaihdosta. Hänet oli Englannin joukkueessa EM-kisoissa 2004 ja MM-kisoissa 2006.


title: Ralph Firman

text: Ralph Firman Jr. (s. 20. toukokuuta 1975 Norwich, Englanti, Iso-Britannia) on brittiläinen kilpakuljettaja, joka kuitenkin kilpailee Irlannin lipun alla (hänen äitinsä on irlantilainen).


title: Ralph Firman

text: Firman kävi Gresham's Schoolia 1988–1992.


title: Ralph Firman

text:
Vuonna 1996 Firman voitti Ison-Britannian Formula 3 -mestaruuden toisella yrittämällään. Samana vuonna hän voitti Macaun GP:n epäilyttävissä olosuhteissa, kun hän hajotti viimeisellä kierroksella autonsa kilpailussa aiheuttaen punaisen lipun ja kilpailutulosten jakamisen edellisen kierroksen perusteella. Firman voitti Japanin Formula Nippon -sarjan mestaruuden vuonna 2002. Sitten hän siirtyi takaisin Eurooppaan ja osallistui Formula 1 -kaudelle 2003. Hän sai kaudella yhden MM-pisteen Espanjan GP:stä.
Firman on myös ajanut Tom Coronelin ja Justin Wilsonin kanssa Le Mansin 24 tunnin ajon vuonna 2004, oli elokuussa 2004 A1 Grand Prix -sarjan virallinen testikuljettaja ja elokuussa 2005 hän ilmoitti ajavansa kuljettajana (ajoi kausina 2005-2006 ja 2007-2008 Irlannin joukkueessa).


title: Ralph Firman

text: Vuonna 2007 Firman voitti Super GT-sarjan mestaruuden yhdessä Daisuke Iton kanssa. Firman jatkoi sarjassa vuoteen 2013 saakka.


title: Ralph Firman

text: Firmanin isä Ralph Firman Snr. oli brittiläisen Van Diemen kilpa-autovalmistajayhtiön perustajajäsen ja johtohenkilö 1970-90-luvuilla, kunnes yritys myytiin vuonna 1999, ja hän perusti uuden yrityksen vuonna 2008 nimeltään Ralph Firman Racing.


title: Minun Afrikkani

text: Minun Afrikkani () on vuonna 1985 ensi-iltansa saanut Sydney Pollackin ohjaama elämäkerrallinen elokuva kirjailija Karen Blixenistä. Elokuva perustuu Blixenin kirjoihin "Out of Africa", "Varjoja ruohikolla" ja "Letters from Africa", Judith Thurmanin kirjoittamaan elämäkertaan "Karen Blixen – tarinankertojan elämä" sekä Errol Trzebinskin kirjaan "Silence Will Speak". Sovituksen on tehnyt Kurt Luedtke ja elokuvan pääosissa ovat Meryl Streep, Robert Redford ja Klaus Maria Brandauer.


title: Minun Afrikkani

text: "Minun Afrikkani" sai yhteensä 11 Oscar-ehdokkuutta, joista se voitti seitsemän mukaan lukien palkinnot parhaasta elokuvasta, ohjauksesta sekä sovitetusta käsikirjoituksesta. Elokuva palkittiin myös muun muassa parhaan draamaelokuvan Golden Globella.


title: Puolivoltti

text: Puolivoltti () on akrobaattinen liike, jonka voi tehdä sekä eteenpäin että taaksepäin, fyysisesti käyttäen päätä tai käsiä. Puolivoltin tarkoitus on mennä "sivuttaisakselinsa ympäri," jalat pään yli. Puolivoltissa tarvitaan myös käsiä, jotka osuvat maahan. Puolivoltti muistuttaa suureksi osaksi kärrynpyörää, mutta jalat menevät suoraan pään yli. Puolivoltteja voi tehdä useamman peräkkäin, joka antaa helposti vauhtia johonkin temppuun. Puolivoltin voi tehdä joko hitaasti tai nopeasti. Puolivoltin voi tehdä myös yhdellä kädellä. Puolivolttia kannattaa ensin harjoitella siihen valmistavalla liikkeellä, jotta tempun idean ymmärtää varmasti oikein.


title: Puolivoltti

text: Puolivoltin voi tehdä joko päällä, käsillä tai niskalla. Puolivoltti käsien avulla on yleisin tapa suorittaa liike. Päällä ja niskalla tehtäessä kyseessä on voimistelulle vieras akrobatialiike. Puolivolttia on hyvä harjoitella pehmeällä alustalla ennen kuin siirtyy kovalle maalle tai nurmikolle. Puolivoltissakin on yleensä rytmi, miten se tehdään. Voit myös pyytää muita avustamaan harjoittelussa.


title: Puolivoltti

text: Puolivolttia voi hyvin yrittää opettaa jo 4-vuotiaalle lapselle. Eteenpäin puolivoltti on helpompi opettaa ja oppia kuin taaksepäin eteenpäin tapahtuvan liikkeen vaatiman vähäisemmän rohkeuden tarpeen vuoksi.


title: Puolivoltti

text: Puolivoltti on taaksepäin tehtävä voltti, jossa kädet koskettavat maahan liikesarjan puolessa välissä. Liike tunnetaan paremmin nimellä flick-flack. Takaperin puolivoltti aloitetaan jalat hieman koukussa, puoliksi istuviltaan selkä pystysuorassa ja kädet alhaalla. Liikkeen suorittajan, voimistelijan, alkaessa kaatumaan selälleen ponnistetaan ylös ja taaksepäin tuoden samalla kädet suorana päänsivulle. Liikerata jatkuu kaaressa, siltakaarimaisesti. Seuraavaksi otetaan käsillä vastaan maahan. Katse pitäisi olla koko ajan käsissä ja käsien pitää olla suorana. Kun kädet ovat maassa, ponnistetaan itsensä takaisin seisovilteen toiselle puolelle.


title: Puolivoltti

text: Jalkojen istumakulma vaikuttaa puolivoltin etenemään. Oikea asento on suunnilleen hieman yli suorakulman. Mitä edempänä polvet ovat (istuma-asento), sitä enemmän ponnistuksen voimaa menetetään ja samalla liike lyhenee. Mitä taaempana lähdön istuma asento on, sitä pidemmäksi puolivoltti tulee. Pituus määrää myös liikkeen nopeuden. Pitkä taaksepäin puolivoltti on hitaampi kuin lyhyt. Taitava voimistelija pystyy pitämään usean puolivoltin liikesarjan paikallaan etenemän suhteen.


title: Puolivoltti

text: Puolivoltti taaksepäin voidaan tehdään paikaltaan, mutta telinevoimistelussa permannolla sitä yleensä edeltään arabeski, jossa voimistelija kääntää eteenpäin juoksun puolivolttia edeltävään selkä menosuuntaan asentoon.


title: Puolivoltti

text: Puolivoltti taaksepäin harjoittelussa valmentaja on polviasennossa. Voimistelija istuu selkäsuorassa (huomaa, ei tasapainoasento), kädet alhaalla polvelle. Valmentaja ottaa lapaluiden kohdalta oikealla kädellä ja vasemmalla liikkeen edetessä pakaroista. Vasenkäsi työntää voimistelijan siltakaato asennon ylitse oikean käden tukiessa voimistelijaa siltakaatoasentoon mennessä.


title: Puolivoltti

text: Liikesarjaa nopeutettaessa valmentaja on pystyasennossa ja ottaa voimistejan asusteesta (verskatakki) lapaluista kiinni. Voimistelijan ponnistaessa vasen käsin nopeuttaa pakaroista liikettä samalla kun valmentajan oikea käsi vie liikettä eteenpäin ja varmistaa ettei voimistelija tule päälleen alustalle.


title: Puolivoltti

text: Puolivoltti eteenpäin on voltti, jossa kädet koskettava maahan liikesarjan puolivälissä. Se aloitetaan yleensä seisovilteen ja sitä edeltään vauhdinotto sekä haaraponnistus eteenpäin. Haaraponnistuksessa vasen jalka tuodaan eteenpäin, kädet tuodaan suorana ylös ja oikealla jalalla ponnistetaan käsien ollessa suorana eteenpäin maahan. Käsien koskettaessa maata ja liikkeen edetessä (käsiseisonta -asennossa) ponnistetaan hartiosta eteenpäin. Liike päättyy takaisin jaloille.


title: Puolivoltti

text: Liikkeen avustaja (valmentaja) on polviasennossa ja laittaa vasemman käden hartioiden taakse ja oikean ristiselän tai pakaroiden alle kannattaen voimistelijan siltakaatoasennon ylitse jaloille. Yleisin virhe on liiallinen hartiakulma, jolloin voimistelijan liike-energia suuntautuu hartiakulmasta johtuen "läpi" liikkeen sen sijaan, että liike-energia suuntautuisi hartioista ylöspäin.


title: Puolivoltti

text: Puolivolttia käytetään yleisesti tietyn tempun, esimerkiksi voltin, harjoitteluun. Puolivoltti on myös hyvin tärkeä, jos tekee temppuja esimerkiksi kovalla maapinnalla. Puolivoltin tehtävä antaa tekijälle yleensä vauhtia johonkin tiettyyn temppuun, jossa tekijä saattaa mennä esimerkiksi sivuttaiskaselinsa ympäri. Esimerkiksi voltti taakse saattaa olla helpompi, jos lisää puolivolteilla vauhtia suorittamiseen. Mutta puolivoltin pitää olla liukuva, että siitä saattaa olla apua.


title: Puolivoltti

text: Puolivolttia tehdessä pitää tehdä tehdä se oikealla tekniikalla ja täytyy tietää, miten liike suoritetaan. Puolivoltti ei ole kovinkaan vaarallinen liike, mutta epäonnistumiset ovat toki mahdollisia. Yleisimpiä epäonnistumisen syitä ovat käsien pettäminen tai uskalluksen puute. Puolivoltissa on hyvin tärkeä olla kädet suorana, muuten temppu saattaa epäonnistua.


title: Puolivoltti

text: Puolivolttiin valmistavia liikkeitä ovat esimerkiksi käsipomput, eteenpäin siltakaadot, sekä askel-hyppy-askeleet.


title: Puolivoltti

text: Käsipomput: Käsipompuissa pyritään tekemään hartiatyöntö, joka puolivoltissa tulee pakoksi että pääset liikeen ympäri. Käsipomppuihin tarvitset ohuen patjan, tai jonkun muun joka on vähän maantasoa korkeampi. Käsipomppujen idea on, että tehdään käsinseisonta maahan, ja heti kun kädet koskettavat maata ensimmäisen kerran, tapahtuu työntö hartioista patjalle. Myös patjalta maahan voi tehdä samaa liikeharjoittelua.


title: Puolivoltti

text: Eteenpäin siltakaadot: Ensimmäiseksi tehdään käsilläseisonta, josta kaadutaan siltaan. Sillasta noustaan ylös.


title: Puolivoltti

text: Askel-hyppy-askel: Askel-hyppy-askel on olennainen osa puolivolttia. Jos lähdet vasemmalla jalalla, laitat vasemman jalan eteen ja viet sen pitkälle eteen, sitten hyppäät oikealla jalalla eteenpäin. Hypähdyksen jälkeen vasen jalka koskettaa taas maata, ja tästä voi tehdä puolivoltin. Sama onnistuu, jos lähdet oikea jalka edessä, niin silloin vasemmalla jallalla hypätään ja tuodaan taas oikea jalka takaisin eteen.


title: Hocico

text: Hocico on meksikolainen industrial-yhtye, jonka Erik Garcia a.k.a. Erk Aicrag (yhtyeen säveltäjä ja laulaja) ja Oscar Mayorga a.k.a. Racso Agroyam (kosketinsoittimet) perustivat vuonna 1993. Serkukset olivat kokeilleet elektronista musiikkia, sekoittaen industrialia ja EBM:ää jo viisitoistavuotiaasta asti. Yhtyeen musiikkia voi kuvailla ankeaksi ja aggressiiviseksi electronicaksi, tarkemmin sanottuna terrori EBM:ksi. Kappaleiden sanoitukset ovat espanjaa tai englantia. Espanjankielinen sana "hocico" tarkoittaa kuonoa ja on halveksiva termi, joka viittaa rumuuteen (esimerkiksi: "ruma kuin koiran kuono"), ja sitä käytetään lauseissa kuten "callate el pinche hocico", joka vapaasti käännettynä tarkoittaa "turpa umpeen".


title: Hocico

text: Racso Agroyamilla on sivuprojekti nimeltä "Dulce Liquido" ja Erk Aicragilla on sivuprojekti nimeltä "Rabia Sorda".


title: Australian Grand Prix 2006

text: Australian Grand Prix 2006 (virallisesti LXXI Foster’s Australian Grand Prix) oli Formula 1 -kauden 2006 3. osakilpailu, joka ajettiin Melbourne Grand Prix Circuit -radalla Melbournessa 2. huhtikuuta 2006.


title: Australian Grand Prix 2006

text: Suomen kolmas Foster’s Grid Girl Annemari Huhtiranta, edusti suomea Australian osakilpailussa. Edellisen kerran hän edusti suomea 2005 Britannian GP:ssä.


title: Australian Grand Prix 2006

text: Australian GP ajettiin poikkeuksellisesti kauden kolmantena kilpailuna huhtikuussa, kun Melbournessa järjestettiin Kansainyhteisön kisat 15.–26. maaliskuuta.


title: Australian Grand Prix 2006

text: Perjantain ensimmäisissä vapaissa harjoituksissa, Toro Rosson kolmaskuljettaja Neel Jani menetti autonsa hallinnan takajarrujen lukkiuduttua jarrutustilanteessa, jonka vuoksi hän pyörähti radan reuna-aitaan. BMW Sauberin kolmaskuljettaja Robert Kubica jäi radan varteen moottoriongelmien vuoksi.


title: Australian Grand Prix 2006

text: Perjantain toisissa vapaissa harjoituksissa, toinen Toro Rosso kuljettaja Vitantonio Liuzzi pyörähti ulos radalta perä edellä päin reunavallia.


title: Australian Grand Prix 2006

text: Lauantain kolmannet vapaat harjoitukset ajettiin märällä radalla. Harjoitusten nopein oli BMW Sauberin Nick Heidfeld ennen tallikaveri Jacques Villeneuvea.


title: Australian Grand Prix 2006

text: Paalupaikalle ajoi Hondan Jenson Button, jolle paalupaikka oli ensimmäinen sitten 2005 Kanadan GP:n. Hondalle paalupaikka oli puolestaan ensimmäinen sitten 1968 Italian GP:n. Toiseksi sijoittui Giancarlo Fisichella ja kolmanneksi Fernando Alonso. Epäonnistujiin lukeutui Ferrari jonka molemmat kuljettajat jäivät toiseen osioon. Michael Schumacher sijoittui sijalle 11. ja Felipe Massa ajoi ulos radalta rengasvalliin.Kilpailun alkuperäistä kierrosmäärää (58) vähennettiin yhdellä uusintalähdön takia. Uusintalähdön aiheutti Giancarlo Fisichellan auton sammuminen. Fisichella starttasi kilpailuun muiden takaa.


title: Australian Grand Prix 2006

text: Kilpailun voittoon ajoi Renaultin Fernando Alonso, ennen toiseksi sijoittunutta McLarenin Kimi Räikköstä. Kolmanneksi ajoi Toyotan Ralf Schumacher, joka kärsi kilpailun aikana varikonläpiajorangaistuksen ajettuaan ylinopeutta varikolla. Neljänneksi sijoittui BMW Sauberin Nick Heidfeld ja viidenneksi Fisichella. Kuudenneksi ajoi Jacques Villeneuve, joka ajoi kilpailun läpi ainoana kuljettaja yhden varikkokäynnin taktiikalla. Scott Speed ylitti maaliviivan kahdeksantena, mutta hän sai kilpailun jälkeen 25 sekunnin aikarangaistuksen ohituksesta keltaisten lippujen aikana. Näin hänen sijoituksensa putosi yhdellä ja David Coulthard nousi kahdeksanneksi. Paalupaikalta lähtenyt Jenson Button sijoittui kymmenenneksi, hänen autostaan rikkoutui moottori kilpailun viimeisessä mutkassa. Button pysäytti autonsa noin 20 metriä ennen maaliviivaa.


title: Natriumglutamaatti

text: Natriumglutamaatti (E621) on glutamiinihapon natriumsuola, jota käytetään elintarvikkeiden lisäaineena arominvahventeena. Puhtaassa muodossaan natriumglutamaatti on valkoista kiteistä jauhetta. Veteen liuotettuna natriumglutamaatti liukenee nopeasti natrium- ja glutamaatti-ioneiksi. Natriumglutamaatin kemiallinen kaava on CHNNaO, moolimassa 169,11 g/mol, sulamispiste 232 °C ja CAS-numero 142-47-2.


title: Natriumglutamaatti

text: Natriumglutamaatti stimuloi tiettyjä kielen makunystyjä, kuten aminohapporeseptori T1R1/T1R3:a ja muita glutamaattireseptoreita, mikä joillakin ihmisillä aiheuttaa umami-maun aistimuksen. Se toimii aivoissa välittäjäaineena, ja muualla elimistössä on glutamaattiin reagoivia kudoksia.


title: Natriumglutamaatti

text: Natriumglutamaattia on joissakin ruoka-aineissa luonnostaan, ja lisäaineena sitä on käytetty yli sata vuotta. Luontaisesti natriumglutamaattia esiintyy esimerkiksi maitovalmisteissa, lihassa, sienissä, tomaateissa sekä monissa runsasproteiinisissa elintarvikkeissa.


title: Natriumglutamaatti

text: Natrium on englanniksi "sodium", joten natriumglutamaatti esiintyy englanninkielisissä teksteissä nimillä "sodium glutamate" ja "monosodium glutamate" (MSG).


title: Natriumglutamaatti

text: VTT:n akatemiaprofessori Kaisa Poutanen arvioi natriumglutamaatin olevan yhden eniten tutkituista elintarvikkeiden ainesosista. Sen ovat luokitelleet kaikkein turvallisimpien lisäaineiden joukkoon mm. YK:n ja WHO:n asiantuntijat.


title: Natriumglutamaatti

text: Yhdysvaltain elintarvike- ja lääketurvallisuusvirasto FDA luokitteli natriumglutamaatin "yleisesti turvalliseksi tunnustetuksi" ruoka-aineeksi vuonna 1959. Kuitenkin 1980-luvulla glutamaatin merkitys yleisenä proteiinien rakennusaineena ja erityisesti hermoston toiminnassa alkoi herättää runsaasti julkista keskustelua. Monet yksityishenkilöt kertoivat oma-aloitteisesti Yhdysvaltojen elintarvike- ja lääkevirastolle FDA:lle saaneensa natriumglutamaatista monenlaisia oireita, kuten päänsärkyä, sydämentykytystä ja yleistä huonovointisuutta. Oireita ei kuitenkaan ole pystytty toistamaan kontrolloiduissa kokeissa.


title: Natriumglutamaatti

text: FDA huolestui ihmisten kertomuksista natriumglutamaatin aiheuttamista oireista, esim. pahoinvoinnista, ja siksi laitos teetti aineesta turvallisuusarvioita. Niissä se todettiin turvalliseksi, kun sitä käytetään ruoanvalmistukselle tavanomaisin pitoisuuksin, ei liikaa. Vuonna 1986 FDA:n ruoka-allergioiden tieteellinen toimikunta totesi, että glutamaatti on yleisesti turvallinen, mutta voi joissakin ihmisissä aiheuttaa lyhytkestoisia allergisia reaktioita. Nämä tulokset saivat vahvistusta American Medical Association (AMA) sekä Euroopan yhteisöjen tieteellisen komitean samaan aikaan julkaisemista tutkimuksista, joissa kummassakin todettiin, ettei erityisiä terveydellisiä haittoja esiinny.


title: Natriumglutamaatti

text: Vuonna 1992 FDA tilasi metatutkimuksen riippumattomalta Yhdysvaltain kokeellisen biologian yhdistysten liitolta FASEBilta. FASEBin tutkimus on kattavin kokonaisarvio saatavilla olevasta tieteellisestä aineistosta. Tutkimuksen tulokset vahvistivat natriumglutamaatin turvallisuuden elintarvikkeiden kuluttajille, kun sitä käytetään tavanomaisin pitoisuuksin. Aineella ei todettu pitkäaikaisia vaikutuksia eikä yhteyttä aivosolujen vahingoittumiseen, Alzheimerin tautiin tai muihin pitkäaikaissairauksiin. Tällaisia ajatuksia oli esitetty, sillä eläinkokeissa oli havaittu verenkiertoon injektoidun natriumglutamaatin vahingoittavan aivojen hermosoluja. Natriumglutamaatin nauttiminen ruoan mukana ei kuitenkaan aiheuta tällaista vaikutusta.


title: Natriumglutamaatti

text: Natriumglutamaatilla todettiin FDA:n vuoden 1992 tutkimuksessa kuitenkin lyhytaikaisia vaikutuksia kahdessa eri ihmisryhmässä. Ensimmäinen ryhmä saattaa saada reaktion syötyään suuria määriä natriumglutamaattia tyhjään vatsaan. Toinen ryhmä on ihmiset, joilla on puutteellisesti lääkitty astma. He voivat saada vaihtelevia lyhytkestoisia oireita, joita ovat esimerkiksi tunnottomuus, polttelu, kihelmöinti, rintakipu, päänsärky, kuvotus, sykkeen nousu, uneliaisuus ja yleinen heikkous. Natriumglutamaatin määrä on näissä tutkimuksissa ollut 0,5–2,5 g. Allergiset reaktiot natriumglutamaattiin ovat lieviä ja menevät itsestään ohi ilman hoitoa.


title: Natriumglutamaatti

text: Euroopan Unionin direktiivin 95/2/CE mukaan natriumglutamaattia saa olla lihavalmisteissa enintään 10 grammaa kilogrammaa kohti. Lisätty natriumglutamaatti täytyy merkitä elintarvikkeiden valmistusainetietoihin. Natriumglutamaatin kansainvälinen lisäainekoodi eli E-koodi on E621.


title: Natriumglutamaatti

text: Monet allergiattomat ihmiset ovat alkaneet oma-aloitteisesti vältellä natriumglutamaattia, vaikka ravitsemuksellista tai terveydellistä perustetta sellaiselle tiede ei tunne. Helsingin yliopiston ravintoturvallisuuden professori Marina Heinonen tiivistää asian "Natriumglutamaatin vastustus ei perustu tieteeseen vaan luuloon". Helsingin sanomien haastattelema ravitsemusterapian apulaisprofessori Ursula Schwab Itä-Suomen yliopistosta näkee syynä vierauden pelon: "On tyypillinen ilmiö, että kun ei tiedetä mitä jokin aine on tai mistä sitä saadaan, siitä tulee mörkö. Tässä on päässyt unohtumaan, että natriumglutamaattia syntyy myös luonnostaan, kuten parmesanin kypsymisprosessissa".


title: Natriumglutamaatti

text:
Esimerkiksi Espoon kaupunki ja Pietarsaaren seutu ovat lopettaneet keinotekoisen natriumglutamaatin lisäämisen ruokiin. Koska natriumglutamaatti saa ruoan maukkaammaksi, on esitetty että se voi kasvattaa ruoan kulutusta ja lisätä siten ylipainon riskiä.
Toisaalta suolan käyttö kasvoi oppilaiden valitettua ruoan mauttomuudesta, kun natriumglutamaatti jätettiin pois kouluruoasta Pietarsaaren seudulla 2009.


title: Natriumglutamaatti

text: Natriumglutamaattia on ryhdytty korvaamaan hiivauutteella, joka on kutakuinkin samaa ainetta, mutta jota ei luokitella lisäaineeksi.


title: Anterogradinen amnesia

text: Anterogradinen amnesia on amnesian eli muistinmenetyksen yksi muoto. Sitä kärsivän uudet muistot eivät tallennu pitkäaikaismuistiin. Sen sijaan vanhemmat muistot (kenties ennen amnesian ilmentymistä) ovat yhä amnesiasta kärsivän muistissa. Uudet tapahtumat sen sijaan säilyvät kenties vain sekunteja, tai minuutteja, amnesiasta kärsivän muistissa.


title: Anterogradinen amnesia

text: Alkoholin liiallisesta käyttämisestä johtuvat muistinmenetykset ovat normaalisti anterogradisia. Alkoholimyrkytys voi aiheuttaa myös retrogradisen amnesian.


title: Anterogradinen amnesia

text: Tätä muistihäiriötä on usein käytetty juonielementtinä fiktiossa. Esimerkiksi elokuvan Memento päähenkilö kärsii anterogradisesta amnesiasta, samoin kuin päähenkilö Neil Hardwickin draamasarjassa Pakanamaan kartta.


title: Blonde on Blonde

text: Blonde on Blonde on Bob Dylanin toukokuussa 1966 julkaistu seitsemäs albumi. Albumi nauhoitettiin suurimmaksi osaksi Nashvillessa ja sen tuotti Bob Johnston. "Blonde on Blonde" menestyi hyvin sekä kaupallisesti että kriitikoiden arvosteluissa, mutta folkpiireissä Dylanin siirtyminen akustisesta folkmusiikista sähköiseen rockiin herätti kuitenkin edelleen vastustusta.


title: Blonde on Blonde

text: Yhdysvalloissa albumi nousi Billboard-listan yhdeksännelle sijalle ja myi ennen pitkää tuplaplatinaa. Isossa-Britanniassa "Blonde on Blonde" oli parhaimmillaan albumilistan kolmannella sijalla.


title: Blonde on Blonde

text: "Blonde on Blonden" katsotaan usein olevan yksi ensimmäisistä albumeista, jolla musiikkialbumi koettiin taiteellisena kokonaisuutena. Vaikka se ei olekaan varsinaisesti teema-albumi, sen kappaleet ovat kuitenkin tyyliltään yhtenäisiä. Musiikkityyliltään "Blonde on Blonde" on sekoitus bluesia, rockia, folkia, ja countrya yhdistettynä Dylanin varsin surrealistisiin sanoituksiin.


title: Blonde on Blonde

text: Bob Dylanin esiintyminen Newportin folkfestivaaleilla heinäkuussa 1965 merkitsi hänen ensimmäistä yritystään toistaa uutta soundiaan konsertissa. Suurin osa yleisöstä ei kuitenkaan pitänyt Dylanin uudesta tyylistä; hänet oli totuttu näkemään lavalla yksin akustisen kitaransa ja huuliharppunsa kanssa, mutta nyt Dylania oli säestämässä äänekäs rock-yhtye.


title: Blonde on Blonde

text: Seuraavan kerran Dylan esiintyi kahdessa konsertissa elokuun lopulla. Näitä konsertteja varten palkattiin Dylanin "Highway 61 Revisited" -levyllä soittaneet muusikot Al Kooper ja Harvey Brooks, mutta kitaristi Michael Bloomfield ja rumpali Bobby Gregg olivat estyneitä osallistumaan muiden sitoumusten vuoksi. Heidän tilalleen Dylan palkkasi Robbie Robertsonin ja Levon Helmin, jotka olivat molemmat The Hawks -yhtyeen jäseniä. (The Hawks muuttaisi myöhemmin nimensä The Bandiksi.)


title: Blonde on Blonde

text: On epäselvää, kuinka Dylan päätyi tähän päätökseen. Hän tiesi The Hawksista, koska yhtye oli soittanut John P. Hammondin "So Many Roads"-albumilla, mutta on mahdollista, että Dylanin managerin sihteeri Mary Martin – joka oli suuri The Hawks -fani – ehdotti yhtyeen palkkaamista.


title: Blonde on Blonde

text: Dylan järjesti Robertsonille koe-esiintymisen, palkkasi hänet ja aloitti sitten harjoitukset yhtyeensä kanssa Carroll’s Rehearsal Hallissa. Kahden viikon kuluttua Robertson ilmoitti, ettei ollut tyytyväinen yhtyeen rumpaliin ja ehdotti Helmin palkkaamista. Helm harjoitteli bändin kanssa ennen kuin varmisti paikkansa uutena rumpalina.


title: Blonde on Blonde

text: Ensimmäinen konsertti pidettiin 28. elokuuta New Yorkin Forest Hills Stadiumilla. Konsertin ensimmäisellä puoliskolla Dylan esiintyi 45 minuuttia yksin ja soitti akustisia kappaleitaan, mikä tuntui lepyttävän hänen edellisestä esiintymisestään tuohtuneet faninsa. Dylan soitti lähinnä vanhempia kappaleitaan, vain "To Ramona" ("Another Side of Bob Dylan" -albumilta) edusti hänen uudempaa tuotantoaan. Vielä julkaisemattomalta "Highway 61 Revisited" -levyltä Dylan soitti ”Desolation Row” -kappaleen. Kun ensimmäinen puolisko oli ohi, Dylan vaihtoi pari sanaa yhtyeensä kanssa. Basisti Harvey Brooksin mukaan he puhuivat vain pian alkavasta esiintymisestä ja Dylan totesi: ”...Jos he eivät pidä siitä, ikävä juttu. Heidän täytyy oppia pitämään siitä”.


title: Blonde on Blonde

text: Yhtyeen soittamat kappaleet olivat yleisölle tuntemattomia muutamaa poikkeusta lukuun ottamatta. Neljää kappaleista ei oltu vielä julkaistu ja ”It Ain’t Me, Babe” ja ”I Don’t Believe You” -kappaleista esityt versiot olivat täysin erilaisia kuin yleisölle tutut akustiset versiot. Yleisö osoitti äänekkäästi mieltään ja Dylanin ystävän Paul Nelsonin mukaan vain hyvin harvat taputtivat käsiään kappaleiden jälkeen.


title: Blonde on Blonde

text: Muutamaa päivää myöhemmin Dylan lensi yhtyeineen Los Angelesiin, ja piti syyskuun 3. päivänä ohjelmistoltaan identtisen konsertin Hollywood Bowlissa. Yleisö oli huomattavasti ystävällisempi ja – kuten Dylan oli ennustanut – konsertti sai myös vähemmän uutistilaa kuin Forest Hillsin esiintyminen. Seuraavana päivänä Dylan piti ensimmäisen varsinaisen lehdistötilaisuutensa Yhdysvalloissa.


title: Blonde on Blonde

text: Dylanille oli järjestetty vielä kolme myöhemmin syksyllä pidettävää konserttia ja Al Kooper ilmoitti äkillisesti, ettei osallistuisi niihin, koska yleisön kielteiset reaktiot edellisissä esiintymisissä olivat liikaa hänelle. Kuultuaan tämän päätöksen Levon Helm lähestyi Dylanin manageria ja julisti, että jos tämä ei palkkaisi koko The Hawks -yhtyettä, Robbie Robertson ja hän lähtisivät Dylanin yhtyeestä. Helm oli kiinnostuneempi palaamaan yhteen oman yhtyeensä kanssa kuin soittamaan Dylanin kiertueilla, mutta kun Dylan hyväksyi Helmin vaatimuksen, Dylan ja The Hawks harjoittelivat kahtena iltana ja matkustivat sitten Texasiin, jossa pidettäisiin kaksi konserttia syyskuun lopulla. Nämä konsertit sekä lokakuun ensimmäisenä päivänä pidetty konsertti New Yorkin Carnegie Hallissa saivat melko hyvän vastaanoton, joskin Carnegie Hallin konsertissa osa yleisöstä oli vähällä lähteä pois jo väliajalla. ”Carnegie Hallissa”, Helm kertoi kuitenkin myöhemmin, ”parisensataa ihmistä ryntäsi lavalle lopussa vaatien lisää ... [Dylan] säteili. ’Kiitos’, hän mutisi. ’En tiennyt, että ajattelisitte tuolla tavalla’”


title: Blonde on Blonde

text: Kenties juuri näiden esiintymisten seurauksena Dylan päätti ottaa The Hawks -yhtyeen mukaansa studioon. Lokakuun viidentenä ja kuudentena päivänä Columbia Recordsin Studio A:ssa New Yorkissa pidettyjen nauhoitussesioiden tuottajana toimi Bob Johnston. Nauhoitukset keskittyivät kahteen kappaleeseen: ”I Wanna Be Your Lover” ja ”Can You Please Crawl Out Your Window?” Kappaleista ensin mainittu hyllytettiin ja julkaistiin vasta vuonna 1985 Dylanin "Biograph"-albumilla, kun taas jälkimmäinen oli uusi sovitus jo "Highway 61 Revisited" -albumin nauhoituksissa nauhoitetusta, mutta levyn ulkopuolelle jätetystä kappaleesta. Tämä uusi versio julkaistiin ainoastaan singlenä ja se saavutti sijan 58 singlelistoilla.


title: Blonde on Blonde

text: Samalla, kun Dylan tuli yhä luottavaisemmaksi The Hawksin suhteen, hänen uuden tyylinsä vastustajat muuttuivat entistä vihamielisemmiksi. Lokakuussa pidettiin monia konsertteja ja ne houkuttelivat paikalle myös häiriköitä, jotka huutelivat yleisöstä sellaisia kommentteja kuin ”Mene takaisin Englantiin!” ja ”Hankkiudu eroon bändistä!” Lopulta rumpali Levon Helm sai tarpeekseen ja lähti yhtyeestä, ilmoittaen yleisön vihamielisyyden pääsyyksi. Hänen tilalleen palkattiin rumpali Bobby Gregg, joka oli alun perinkin ollut Dylanin ensimmäinen ehdokas tähän tehtävään.


title: Blonde on Blonde

text: Dylan arveli, että vaikka Helm olikin lähtenyt, hänellä oli edelleen hyvä yhtye kasassa seuraavan albumin nauhoituksiin. Marraskuun 30. päivänä Dylan, The Hawks ja Bobby Gregg menivät studioon nauhoittaakseen Dylanin uusimman sävellyksen, nimeltään ”Freeze Out”. Kappaleen nimi muutettiin myöhemmin ja se tunnetaan nykyään nimellä ”Visions of Johanna”. Vaikka Dylanilla oli apunaan sellaisia muusikoita kuin kitaristi Bruce Langhorne, kosketinsoittaja Paul Griffin ja Al Kooper, hän ei onnistunut nauhoittamaan tyydyttävää versiota tästä lähes kymmenminuuttisesta kappaleesta.


title: Blonde on Blonde

text: Dylan palasi takaisin studioon seuraavan kerran vasta vuoden vaihduttua, 21. tammikuuta, 1966. The Hawks (jonka rumpalina toimi tällä kertaa Sandy Konikoff) ja Dylan eivät kuitenkaan onnistuneet nauhoittamaan "She's Your Lover Now" -kappaleesta ainuttakaan kokonaista versiota. Yksi otto tästä sessiosta julkaistaisiin myöhemmin Dylanin "The Bootleg Series Volumes 1–3 (Rare & Unreleased) 1961–1991" -albumilla.


title: Blonde on Blonde

text: Koska kahden varteenotettavan kappaleen nauhoitukset olivat epäonnistuneet, Dylan alkoi epäillä The Hawks -yhtyeen sopivuutta uudelle albumille. Hän järjesti 25. tammikuuta uuden nauhoitussession; tällä kertaa häntä säestivät rumpali Bobby Gregg, basisti William E. Lee, pianisti Paul Griffin ja Al Kooper, joka soitti urkuja. Myös Robbie Robertson soitti näissä nauhoituksissa ja paikalla saattoi olla myös The Hawks -yhtyeen jäseniä, joskin se on epävarmaa. Sinä päivänä nauhoitettiin kaksi kappaletta: ”Leopard-Skin Pill-Box Hat” ja ”One of Us Must Know (Sooner or Later)”, joista jälkimmäinen onnistui hyvin ja se otettiin myöhemmin mukaan albumille.


title: Blonde on Blonde

text: Kaksi päivää myöhemmin pidetyissä nauhoituksissa läsnä olivat Dylanin lisäksi kitaristi Robbie Robertson, basisti Rick Danko, Al Kooper, ja rumpali Bobby Gregg. Nauhoitukset keskittyivät samoihin kappaleisiin kuin edelliselläkin kerralla. Dylan ei ollut tyytyväinen ”Leopard-Skin Pill-Box Hat” -kappaleen ottoihin ja ”One of Us Must Know” oli mennyt paremmin edellisissä nauhoituksissa. Samana päivänä nauhoitettiin myös ”I’ll Keep It With Mine” -kappale, mutta kyseinen otos julkaistiin vasta vuonna 1991 "The Bootleg Series Volumes 1–3 (Rare & Unreleased) 1961–1991" -albumilla.


title: Blonde on Blonde

text: Nauhoitusten hidas edistyminen ja uusien kappaleiden niukkuus saivat turhautuneen Dylanin peruuttamaan kolme suunniteltua nauhoitussessiota.


title: Blonde on Blonde

text: Näihin aikoihin Dylan päätti, että maisemanvaihdos voisi tehdä hyvää hänen tilanteessaan. Tuottaja Bob Johnstonilla oli jonkin verran kokemusta nauhoittamisesta Columbian studioilla Nashvillessa, Tennesseessa, missä hän oli työskennellyt Grady Martinin ja Floyd Cramerin kaltaisten veteraanien kanssa. ”He olivat erinomaisia muusikoita, mutta tottuneet työskentelemään tietyllä tavalla,” Johnston muistelee. ”Pyydän heitä soittamaan tämän tai tuon kappaleen, ja he sanovat ’Ei käy, en halua soittaa sitä.’ He eivät suostuneet soittamaan mitään, mitä eivät halunneet soittaa”. Johnston tunsi myös monia muita muusikoita, kuten Jerry Kennedyn, Wayne Mossin, ja Kenny Buttreyn, jotka olivat muuttaneet Nashvilleen Floridasta ja tai muualta etelästä. ”Aloin käyttää heitä demosessioissa [Nashvillessa] ja pidin heistä.” Johnston lennätti yhden näistä muusikoista, Charlie McCoyn, New Yorkiin ’’Highway 61 Revisited’’ -albumin nauhoituksiin. Hän myös sanoi Dylanille, että tämän kannattaisi joskus kokeilla nauhoittamista Nashvillessa. Dylan ei vastannut, mutta hänen managerinsa Albert Grossman, ja Columbia Recordsin johtaja Bill Gallagher, jotka kuulivat tämän keskustelun, tulivat Johnstonin luokse ja uhkasivat erottaa tämän, jos hän mainitsisi Dylanille vielä sanankin Nashvillesta. Syyksi he ilmoittivat sen, että heillä on jo nyt liikaa suosiota.


title: Blonde on Blonde

text: Dylan ei kuitenkaan unohtanut Johnsonin ehdotusta. Hän päättikin yrittää nauhoittamista Nashvillesa. ”En painostanut häntä millään tavalla,” Johnston muistelee. ”Vein hänet Nashvilleen, koska hän oli itse pyytänyt sitä.”


title: Blonde on Blonde

text: Ensimmäiset nauhoitukset Columbian studioilla Nashvilessa pidettiin 14. tammikuuta, 1966. Al Kooperin lisäksi Dylan ja Johnston palkkasivat kitaristi ja basisti Charlie McCoyn, kitaristi Wayne Mossin, kitaristi ja basisti Joe Southin ja rumpali Kenny Buttreyn. ”Kun hän [Dylan] tuli sisään ... hän kysyi, haittaisiko meitä pieni odottelu. He olivat pysähtyneet lentokentällä Richmondissa ja hänellä ei ollut mahdollisuutta viimeistellä materiaaliaan ... Niinpä me kaikki menimme ulos ja jätimme koko studion hänelle. Hän oli siellä lopulta [kirjoittamassa] kuusi tuntia.”


title: Blonde on Blonde

text: Ensimmäisessä Nashvillessa pidetyssä sessiossa nauhoitettiin kolme kappaletta, joista ”Fourth Time Around” ja ”Visions of Johanna” onnistuivat hyvin ja nämä otot päätyivät lopulta albumille. ”Leopard-Skin Pill-Box Hat” -kappaleesta ei sen sijaan onnistuttu nauhoittamaan tyydyttävää versiota.


title: Blonde on Blonde

text: Seuraavana päivänä Dylan piti pidemmän session, joka kesti aina helmikuun 16. päivän aamutunneille saakka. Tästä huolimatta ensimmäinen varsinainen laulu nauhoitettiin vasta kello neljältä aamulla. Tuolloin nauhoitettu kappale oli surrealistinen ”Sad-Eyed Lady of the Lowlands.”


title: Blonde on Blonde

text: Seuraavat nauhoitukset pidettiin 17. helmikuuta. ”Stuck Inside of Mobile with the Memphis Blues Again” -kappaleesta saatiin nauhalle onnistunut otos, joka päätyi myöhemmin levylle.


title: Blonde on Blonde

text: Nauhoituksiin tuli tauko, kun Dylan lähti Nashvillesta soittaakseen The Hawksin kanssa muutaman konsertin, mutta hän palasi takaisin maaliskuussa ja nauhoitukset jatkuivat. Tällä kertaa hänellä oli kahdeksan kappaletta, jotka olivat valmiita nauhoitettaviksi. Al Kooperin mukaan Dylan vietti suurimman osan vapaa-ajastaan hotellihuoneessaan hiomassa sävellyksiään. Hän opetti Kooperille kappaleitaan pianolla, jotta voisi itse keskittyä sanoitustensa kirjoittamiseen ja jotta hänen ei itse tarvitsisi soittaa pianoa. Sitten Kooper voisi opettaa kappaleen yhtyeelle, ennen kuin Dylan edes saapuisi studioon.


title: Blonde on Blonde

text: Maaliskuun kahdeksantena päivänä nauhoitettiin lopulliset versiot kappaleista ”Absolutely Sweet Marie,” ”Just Like A Woman,” ja ”Pledging My Time”. Seuraavana pidettiin vielä yksi kymmenennen päivän aamuun asti kestänyt sessio, jossa nauhoitettiin ”Most Likely You Go Your Way (And I’ll Go Mine),” ”Temporary Like Achilles,” ”Rainy Day Women #12 & 35,” ”Obviously Five Believers,” ”I Want You,” ja ”Leopard-Skin Pill-Box Hat.” Näistä kaikista kappaleista saatiin onnistuneet otot, jotka päätyivät albumille.


title: Blonde on Blonde

text: Dylan oli erittäin tyytyväinen Nashvillessa tehtyihin nauhoituksiin ja kun hän oli huhtikuussa Los Angelesissa valvomassa "Blonde on Blonde" -albumin lopullista miksausta, hänellä oli tarpeeksi kappaleita tupla-albumiin.


title: Blonde on Blonde

text: ”"Blonde on Blonde" -albumilla pääsin lähemmäs päässäni kuulemaani ääntä kuin koskaan,” Dylan sanoi vuosia myöhemmin, vuonna 1978.


title: Blonde on Blonde

text: "Blonde on Blonde" oli kaupallinen menestys ja monista albumin kappaleista tuli myös hittisinglejä. Albumi menestyi hyvin myös kriitikoiden arvosteluissa. Esimerkiksi kriitikko Dave Marsh julisti "Rolling Stone Record Guide" -kirjassa "Blonde on Blonden" olevan yksi Dylanin ”parhaista albumeista ja [yksi] merkittävimmistä rock & roll -musiikin historiassa”. Albumi sai myönteisiä arvosteluja myös monilta muilta tunnetuilta kriitikoilta, kuten Greil Marcusilta.


title: Blonde on Blonde

text: Vuonna 1995 – miltei kolmekymmentä vuotta albumin ilmestymisen jälkeen – "Blonde on Blonde" äänestettiin "Mojo" -lehden äänestyksessä kaikkien aikojen kahdeksanneksi suurimmaksi albumiksi. Vuonna 1997 albumi sijoittui sijalle 16 ’Music of the Millennium’ -äänestyksessä, jonka järjestivät HMV, Channel 4, "The Guardian" ja Classic FM. "Q"-lehdessä lukijat sijoittivat albumin sijalle 47. Vuonna 2003 "Blonde on Blonde" sijoittui "Rolling Stone" -lehden "The 500 Greatest Albums of All Time" -listalla sijalle 9 ja ylsi näin ollen toiseksi parhaalle sijalle listaan päässeistä Dylanin albumeista ("Highway 61 Revisited" oli sijalla 4).


title: Blonde on Blonde

text:
"Blonde on Blonde" on julkaistu jopa yhdessätoista eri muodossa, jotka eroavat toisistaan miksauksiltaan ja kappaleiden pituuksilta. Yksikään versio ei ole vakiintunut standardiksi. Joissakin Euroopan maissa albumi julkaistiin alun perin kahdella erillisellä LP-levyllä. Jopa albumin julkaisupäivä on kyseenalainen, vaikka Columbia Recordsin ilmoittama virallinen päivämäärä onkin 16. toukokuuta 1966. Vuonna 1968 Columbia uudisti albumin sisäkannen, koska aiempi versio sisälsi ilman lupaa julkaistun kuvan näyttelijä Claudia Cardinalesta.A-puoli
B-puoli


title: Blonde on Blonde

text:
A-puoli
B-puoli


title: Mäntsälän jäähalli

text: Mäntsälän jäähalli on Mäntsälässä sijaitseva jäähalli. Mäntsälän Jää-Tiikerit harjoittelee ja pelaa kotiottelunsa Mäntsälän jäähallissa. Mäntsälän jäähallin peruskivi muurattiin vuonna 2003 ja se valmistui samana vuonna.


title: Ylämyllyn rautatieasema

text: Ylämyllyn rautatieasema () on Liperin Ylämyllyn kylässä rataosalla sijaitseva Suomen rataverkon rautatieliikennepaikka. Liikennepaikan etäisyys Pieksämäeltä rautateitse on noin 167 kilometriä, ja Joensuusta noin 15 kilometriä. Nykyisin Ylämyllyn liikennepaikka toimii ainoastaan raakapuun kuormauspaikkana sekä välisuojastuspisteenä. Liikennepaikka sijaitsee aivan valtatie 9:n ja valtatie 23:n vieressä.


title: Ylämyllyn rautatieasema

text:
Ylämyllyn 1920-luvun tyyppipiirustusten mukainen asemarakennus purettiin vuonna 2004. Rakennus on nyt loma-asuntona Liperin Käsämässä . Aseman miehitys oli lakkautettu jo 1990-luvulla, ja se oli miehittämättömänä linjapaikkana. Opastimia ohjataan kaukokäytöllä Pieksämäen liikenteenohjauskeskuksesta käsin.
Lautasuon, Höytiäisen ja Hirsiniemen seisakkeet olivat Onttola-Ylämylly-välin seisakkeita rataosuudella Joensuu-Pieksämäki. Ne avattiin liikenteelle kesäkuun 1932 ja tammikuun 1933 välisenä aikana. Seisakkeet palvelivat rataosuuden paikallisjunaliikennettä ja niillä pysähdyttiin tarvittaessa. Pysähdyspaikoilla oli puiset laiturit sekä nimikyltit, jotka on purettu liikenteen loputtua. Höytiäisen seisake lakkautettiin vähäisten matkustajamäärien takia joulukuussa 1955, Hirsiniemen toukokuussa 1965 ja Lautasuon elokuussa 1969.


title: Hijas del Sol

text: Hijas del Sol (espanjaa, suomeksi "Auringon tyttäret") on päiväntasaajanguinealainen maailmanmusiikkiyhtye. Se perustettiin vuonna 1992. Yhtyeen jäsenet ovat etniseltä taustaltaan bubeja ja kotoisin Biokon saarelta.


title: Hijas del Sol

text: Hijas del Solin ensimmäinen levyjulkaisu oli "Sibèba" (1995), jota seurasivat "Kottó" ja vuonna 2000 julkaistu "Kchaba". Yhtye on esiintynyt muiden muassa Rita Marleyn kanssa.


title: Ylämylly

text: Ylämylly on taajama Liperin kunnassa Pohjois-Karjalan maakunnassa. Kylä sijaitsee Pieksämäen–Joensuun rautatien varrella valtatie 9:n (entinen valtatie 17) sekä valtatie 23:n ja seututien 476 risteyskohdassa, noin 15 kilometrin päässä Joensuusta länteen. Vaikka Ylämylly onkin nykyisin kasvava taajama, henkilöjunat eivät pysähdy enää Ylämyllyn asemalla. Asemarakennus on purettu vuonna 2002. Asemalla on nykyään jäljellä betoninen lastauslaituri ja asemaa käytetään nykyään puunkuormauksen varastona. Lähimmät henkilöliikenteen asemat ovat Viinijärvi (jossa henkilöliikenteen junat eivät enää pysähdy) ja Joensuu.


title: Ylämylly

text: Ylämyllyyn kuuluu Jyrinkylä (entisen Pohjois-Karjalan Patteriston varuskunta) ja Honkalampi, joista Jyrinkylä on saanut Ylämyllyn väkiluvun kasvamaan. Ylämyllyllä on muun muassa Jyrinkylän, Paloaukean, Lautasuon ja Puolivälin päiväkodit. Tärkeä naapurikylä on Mattisenlahti. Välikankaan teollisuusalue on Ylämyllyn ja Polvijärventien välissä.


title: Ylämylly

text: Honkalampi on 1970-luvulla syntynyt asuinalue, jonka asutusta Honkalampi-keskus nopeutti. Keskuksen työntekijät tarvitsivat asuntoja työpaikan lähesyyteen. Alue rajoittuu Ylämyllyn keskustan ja Honkalampi-nimisen lammen väliin. Alueella on kerros- ja rivitaloja ja omakotitaloja. Siellä on myös entinen päiväkoti, joka on suljettu homevaurioiden takia ja jonka toiminnot on siirretty Puolivälille ja Jyrinkylään. Vieressä sijaitsee neuvola ja terveyskeskuslääkärin ja hammaslääkärin toimitilat.


title: Ylämylly

text: Honkalammella toimii kehitysvammaisten palveluja tarjoava Honkalampi-keskus. Alueen kaukolämpö tulee samasta lämpölaitoksesta – Honkalampi-keskuksen rakenuksiin ja kerros- ja rivitaloille sekä osaan omakotitaloista. Lämpölaitoksena toimii keskuslaitoksen kolme entistä raskasöljykattilaa yhteisteholtaan kolme megawattia. Kattiloista kaksi muutettu peruskorjauksessa toimivaksi pelleteillä ja kolmas on nykyään kevytöljykäyttöinen ja se toimii varakattilana ja tehonlisänä, jos pellettikattiloiden lämmitysteho ei riitä. Keskuslaitoksen alueelta on osa vanhoja hoito-osastorakennuksia purettu homevaurioiden takia. Osalle keskuslaitoksen aluetta Honkalammen rantaan kunta on suunnitellut omakotitontteja. Suunnittelu on käynnissä (2018 tilanne).


title: Ylämylly

text: Jyrinkylä on asuinalue, joka on syntynyt entisen varuskunnan, Pohjois-Karjalan Patteriston, alueelle Ylämyllyn keskustan ja Pärnävaaran alueen välissä. Pääosa asunnoista on omakotitaloja. Vanhat varuskuntarakennukset ovat muun muassa koulujen ja päiväkotien käytössä, urheiluhallina ja vanha asuntoalue on asuinkäytössä. Pärnävaaralla toimii nykyään hiihtostadion, jossa voi ampua pienoskiväärillä; ampumarata on 50-paikkainen. Alueella toimi vuosina 1960–1997 Pärnävaaran laskettelukeskus. Sen rinteet ovat pusikoituneet umpeen ja vain vanha etumäen kahviorakennus muistuttaa alueen lasketteluhistoriasta. Laskettelukeskuksella oli monia omistajia, loppujen lopuksi Liperin kunta ei ollut halukas jatkamaan rinnetoimintaa, vaan möi Leitner-hiihtohissit.


title: Ylämylly

text: Ylämyllyllä ei ole omaa kirkkoa, mutta siellä on seurakuntatalo.


title: Ylämylly

text: Kylällä on peruskoulu, jonka rehtorina toimii Riitta Hyttinen ja apulaisjohtajana Päivi Kokko. Koulun oppilasmäärä lukuvuonna 2008–2009 oli 416 oppilasta, joka oli 24 enemmän kuin edellisenä vuotena. Ensimmäisen luokan oppilaita on 64 eli Ylämyllyn koulussa aloittaa noin puolet kaikista Liperin kunnan ykkösluokkalaisista. Koulu on jakautunut kahteen yksikköön.Yhteensä koulussa on 317 oppilasta. Koulu otettiin käyttöön kevätlukukautena 2009 Jyrinkylässä. Se remontoitiin vuonna 1954 valmistuneeseen lamellikasarmiin. Oppilaat siirtyivät uusiin tiloihin lakkautetusta Lautasuon koulusta.


title: Ylämylly

text: Paloaukealle siirtyy oppilaita myös Honkalammen (lakkautus 2010) ja Jyrin yksiköistä.


title: Ylämylly

text: Aiemmin Ylämyllylle suunniteltiin myös yläkoulua, mutta sitä ei kuitenkaan saatu kylälle.


title: Ylämylly

text: Ylämyllyn varuskunta perustettiin vuonna 1940 vuonna 1926 metsäpalossa palaneelle männikkökankaalle. Vuodesta 1963 varuskunta tunnettiin Pohjois-Karjalan Patteristona ("PKarPsto"). Joukko-osastoon kuului muun muassa viesti- ja tiedustelupatteri. Patteriston komentajana toimi pitkään everstiluutnantti Martti Lappalainen. Tykistö lakkautettiin 1990. Myös Pohjanmaan tykistörykmentti perustettiin Ylämyllyllä vuonna 1957. Varsinaiseen sijoituspaikkaansa Oulun kasarmille tämä PohmTR siirtyi elokuussa 1959. Varuskunta toimi jonkin aikaa osana Kontiorannassa sijaitsevaa Pohjois-Karjalan Prikaatia, mutta tyhjeni varuskunnan lakkauttamisessa vuonna 1996. Varuskunta-alue kaavoitettiin asuinalueeksi, Jyrinkyläksi. Kasarmit on otettu koulu- ja päiväkotikäyttöön; alueen toinen päiväkoti sijaitsee entisessä sotilaskodissa. Itä-Suomen Huoltorykmenttiin kuuluva Ylämyllyn varastoalue on edelleen Ylämyllyllä. Erityisesti varttuneempi väestö tuntee alueen edelleen varuskunnan alueena.


title: Ylämylly

text: Varuskunnassa toimi oma sotilaspalokunta vuoteen 1996 asti. Palokunnan käytössä oli Sisu LV-131 -79 -paloauto, tunnuksena oli L 31. Auton etuovissa oli leijonavaakunat, josta sen tunnisti varuskunnan paloautoksi. Auton omisti Liperin kunta, mutta se oli Puolustusvoimien käytössä. Sopimukseen kuului, että palokunta osallistuu varuskunnan ulkopuolisiin palohälytyksiin ja hoitaa ja huoltaa kaluston. Myös varuskunnan sairaalan ambulanssi lähti varuskunnan ulkopuolisille hälytyksille. Palokunta hälytettiin sireeni-hälytyksellä ja puhelimilla. Ei ole varmuutta siitä, oliko lisäksi hakulaitteita eli ”piippareita” käytössä. Varuskunnan vesitornin katolla oli moottorisireeni ja samalla hälytti Honkalammen asuinalueella kerrostalon katolla ollut moottorisireeni. Palohälytyksenä oli tasainen yhden minuutin kestävä häytysääni. Sireenien käyttö loppui vuoden 2003 ja vuosien 2016–2017 aikana moottorisireenit purettiin pois Honkalammelta ja vesitornin katolta. Nykyinen elektroninen sireeni on Ylämyllyn paloaseman katolla. Paloauto Sisu L31 palveli pelastuslaitoksella Ylämyllyn asemalla vuodesta 1996 vuoteen 2006, jolloin autosta luovuttiin ja se myytiin juukalaiselle romuliikkeelle, joka romutti sen kokonaan osiksi. Oikeastaan Sisu olisi kuulunut lahjoittaa Paloaukean museolle, mutta auto ehdittiin romuttaa ennen kuin museo perustettiin.


title: Ylämylly

text: Paloaukean Museo avattiin kesäkuussa 2007 entisellä asevarikolla. Museo on auki vain tilauksesta. Sitä ylläpitää Paloaukean Ajoneuvo- ja Asemuseo ry.


title: Ylämylly

text: Ylämyllyn entisen varuskunnan alueelle Paloaukealle sijoittuu Väinö Linnan "Tuntematon sotilas" -romaanin alku.


title: Ylämylly

text: Ylämyllyn vanha Automuseo on Polvijärventien varressa. Esillä on kymmeniä autoja eri aikakausilta, muun muassa Opel vuodelta 1914 ja Joensuun palolaitoksen ensimmäinen paloauto. Museo on avoinna kesäaikaan keskiviikosta sunnuntaihin. Museolla järjestetään joka toukokuu Susirajan Rompepäivät, jotka tunnetaan autoharrastajien keskuudessa.


title: Ylämylly

text: Ylämyllyllä toimivia urheiluseuroja ovat Liperi Volley, Ylämyllyn Yllätys ja Ylämyllyn Tennis. Ylämyllyllä pelataan myös pesäpalloa, joukkueena Viinijärven Urheilijat.


title: Ylämylly

text: Pärnävaaran urheilukeskus on merkittävä hiihtokilpailujen pitopaikka ja kuntoilijoiden suosima ulkoilukeskus. Siellä on erinomaiset suunnistusmaastot, joissa on järjestetty Jukolan viesti viimeksi vuonna 2000.


title: Ylämylly

text: Jyrinkylässä sijaitsee urheiluhalli, joka on urheiluseurojen ja Jyrin- ja Paloaukean koulun käytössä. Lisäksi Honkalammen nuorisotalon (ent. koulu) sali on urheiluseurojen käytössä.


title: Ylämylly

text: Varuskunta-alueen yhteydessä olevalla Leinosenlammella järjestettiin 1970- ja 1980-luvuilla moottoriveneiden ratakilpailuja. Kilpailut lopetettiin mökkiläisten vastustuksen takia. Moottoriveneiden käyttökieltoa on yritetty purkaa siinä kuitenkaan onnistumatta. Lammella ei saa ajaa polttomoottorikäyttöisillä veneillä, sallittuja ovat vain soutu- ja sähköperämoottoriveneet.


title: LG Display

text: LG Display (, ) on korealaisen LG:n ja Philipsin (nykyään vähemmistöosakas) yhteistyöyritys, joka valmistaa nestekidenäyttöjä. LG Display on maailman toiseksi suurin nestekidenäyttöjen valmistaja. Se hallitsi vuonna 2009 Samsung Electronicsin kanssa jopa 50 prosenttia alan markkinoista.


title: LG Display

text: Keväällä 2008 yrityksen osakkeenomistajat päättivät vaihtaa yrityksen nimen LG.Philips LCD muotoon LG Display, koska Philips omistaa enää noin 13,2 % yrityksestä myytyään sen osakkeita. LG on 37,9 prosentin osuudella enemmistöomistaja.


title: Helena Bergström

text: Helena Bergström (s. 5. helmikuuta 1964, Kortedala, Göteborg) on ruotsalainen näyttelijä.


title: Helena Bergström

text: Bergström on teatterisuvusta: hänen isänsä on ohjaaja Hans Bergström, äitinsä näyttelijä Kerstin Widgren ja isoisänsä näyttelijä Olof Widgren. Helena Bergströmin tytär on näyttelijä Molly Nutley.


title: Helena Bergström

text: Näyttelijä Einar Widgren on hänen serkkunsa. Helena Bergström on naimisissa englantilaissyntyisen mutta Ruotsissa vaikuttavan ohjaajan Colin Nutleyn kanssa. Bergström on esittänyt naispääosaa useissa Nutleyn elokuvissa.


title: Helena Bergström

text: Äiti ja tytär ovat esittäneen äitiä ja tytärtä hiljakkoin MTV3:lla esitetyssä minisarjassa Saknad.


title: Kíssamos

text: Kíssamos () on Kreikan kaupunki ja samanniminen kunta (Δήμος Κισσάμου, "Dímos Kissámou"), joka sijaitsee Chanián alueyksikössä Kreetan alueella. Koko kunnan pinta-ala on 334,2 neliökilometriä ja väkiluku 10 790. Varsinaisen Kíssamoksen kaupungin (myös Kastélli Kissámou eli Kastélli) väkiluku on 4 236 (vuonna 2011).


title: Kíssamos

text: Kíssamoksen kaupunki sijaitsee Kreetan pohjoisrannikolla 42 kilometriä Chaniásta länteen. Kíssamoksen kunta käsittää Kreetan länsipään. Kuntaan kuuluvat saaret Ágria Gramvoúsa, Elafonísi, Ímeri Gramvoúsa ja Pontikonísi. Ruotsin Malmöstä alkava Eurooppatie 65 kulkee Kreetalla Kíssamoksesta Chaniáan.


title: Kíssamos

text: Nykyinen Kíssamoksen kunta muodostui, kun Kíssamos, Inachóri ja Mýthimna yhdistyivät vuoden 2011 alussa Kallikrates-suunnitelman mukaisesti.


title: Kíssamos

text: Vuoden 2011 kuntauudistuksesta lähtien Kíssamoksen kunta muodostuu kolmesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Kastelli

text: Kastelli voi viitata seuraaviin:


title: Korean tasavallan historia

text: Korean tasavalta eli Etelä-Korea syntyi toisen maailmansodan jälkeen miehitysvyöhykkeiden jaon seurauksena. Japani oli hallinnut Koreaa siirtomaanaan vuosina 1910–1945, mutta joutui aseleposopimuksessa luopumaan maan hallinnasta.


title: Korean tasavallan historia

text: 38. leveyspiirin eteläpuolisesta Koreasta tuli Yhdysvaltain miehitysvyöhyke ja pohjoispuolesta Neuvostoliiton. Huolimatta Kairon konferenssissa annetuista lupauksista itsenäisestä ja yhtenäisestä Koreasta, miehitysvyöhykkeille perustettiin vuonna 1948 kaksi erillistä hallitusta – etelään Korean tasavalta ja pohjoiseen Korean demokraattinen kansantasavalta.


title: Korean tasavallan historia

text: 25. kesäkuuta 1950 Pohjois-Korea hyökkäsi etelään aloittaen Korean sodan, jossa Pohjois-Korean ja Kiinan joukot taistelivat Korean tasavallan ja Yhdysvaltain johtaman YK-armeijan joukkoja vastaan. Sodan lopputuloksena Pohjois- ja Etelä-Korean rajaksi vakiintui vuoden 1953 aselepolinja, vaikka lopullista rauhansopimusta ei ole vieläkään allekirjoitettu. Teknisesti Pohjois- ja Etelä-Korea ovat yhä sodassa keskenään.


title: Korean tasavallan historia

text: Sodan jälkeen presidentti Syngman Rheen hallinto sai yhä autoritaarisempia piirteitä. Rheen kaaduttua opiskelijavetoisessa huhtikuun vallankumouksessa vuonna 1960 maan politiikassa seurasi lyhytaikainen demokraattisten uudistusten kausi.


title: Korean tasavallan historia

text: 16. toukokuuta 1961 kenraalimajuri Park Chung Heen johtamat sotilaat kaappasivat vallan. Seuranneella vuoteen 1979 kestäneellä Parkin presidenttikaudella nopeaa vientivetoista talouskasvua säesti vakava poliittinen sorto. Park joutui lopulta murhatuksi vuonna 1979 ja pian tämän jälkeen valtaan nousi uudella sotilaskaappauksella Chun Doo-hwan.


title: Korean tasavallan historia

text: Chunin valtaannousu sai aikaan laajalle levinneitä mielenosoituksia, jotka tukahdutettiin verisesti Gwangjun verilöylyssä vuonna 1980. Tapausta seurasi kuitenkin demokratialiikkeen nousu, ja Chun joutui taipumaan demokraattisiin uudistuksiin ja vapaisiin vaaleihin vuonna 1987.


title: Korean tasavallan historia

text: Chunin seuraajaksi nousi vaaleissa hänen läheinen avustajansa Roh Tae-woo, joka astui virkaansa 1988. Samana vuonna Soul isännöi kesäolympialaisia. Vuonna 1993 maa sai vuosikymmeniin ensimmäisen siviilipresidenttinsä Kim Young-samin noustessa Etelä-Korean johtoon.


title: Korean tasavallan historia

text: Vuonna 1996 Etelä-Koreasta tuli OECD:n jäsen. Vuoden 1997 Aasian talouskriisin aiheuttamasta takaiskusta huolimatta maa nousi nopeasti maailman suurimpien talousmahtien joukkoon. Nykyään Etelä-Korean elintaso on monien Länsi-Euroopan maiden tasolla. Kesäkuussa 2000 osana presidentti Kim Dae Jungin auringonpaistepolitiikkaa Pohjois-Korean pääkaupungissa Pjongjangissa pidettiin historiallinen Etelä- ja Pohjois-Korean välinen huippukokous. Samana vuonna Kim voitti Nobelin rauhanpalkinnon työstään demokratian ja ihmisoikeuksien sekä Koreoiden välisen sovittelutyön parissa. Vuonna 2002 presidentiksi valittiin Roh Moo-hyun.


title: Wraygunn

text: Wraygunn on portugalilainen yhtye, joka perustettiin Coimbrassa vuonna 1999. Sen musiikki on sekoitus rockia, soulia, gospelia ja bluesia.


title: Wraygunn

text: Wraygunn on tehnyt kiertueita useissa läntisen Euroopan maissa.


title: Vilho Siivola

text: Vilho Eemeli Siivola (10. huhtikuuta 1910 Valkeakoski – 28. marraskuuta 1984 Helsinki) oli suomalainen näyttelijä, ohjaaja ja teatterineuvos.


title: Vilho Siivola

text: Vilho Siivola syntyi Valkeakoskella paperitehtaan hevosmiehen poikana 1910 ja kuoli 74 vuoden ikäisenä 1984 Helsingissä.


title: Vilho Siivola

text: Kipinän näyttelemiseen Siivola sai Valkeakosken Työväennäyttämön esirippupoikana 1920-luvulla. Hän oli myös aktiivisesti mukana työväenliikkeessä, toimien nuoriso-, osuustoiminta- ja urheiluseuroissa, sekä ennen kaikkea erilaisten taideharrastusten piirissä.


title: Vilho Siivola

text: Vilho Siivola opiskeli Työväen Akatemiassa vuosina 1931–1932. Akatemia antoi hänelle sysäyksen ammattinäyttelijän uralle. Akatemian äidinkielen opettajana toiminut kirjailija Lauri Haarla järjesti Vilho Siivolalle näyttelijäharjoittelijan paikan Koiton näyttämölle Helsinkiin 1932. Helsingin Kansanteatterin, Tampereen ja Viipurin kautta hän tuli Kansallisteatteriin 1943, josta jäi eläkkeelle 1977. Hän julkaisi kaksi muistelmateosta, "Myllykylästä maailmalle" (1975) ja "Maailmassa maailmaa" (1983).


title: Vilho Siivola

text: Aleksis Kiven tuntijana ja tulkitsijana Siivola oli tunnettu. Hän näytteli "Nummisuutarien" Eskoa ensimmäisen kerran jo 17-vuotiaana. Hänet tunnettiin rehevän kansanihmisen huumorilla höystetyn luonteen tulkitsijana. Muita merkittäviä rooleja Siivolan uralla olivat Tšehov-tulkinnat "Kolmen sisaren" Andrei, "Kirsikkapuiston" Lopahin sekä Gogolin "Reviisorin" kaupunginpäällikön rooli.


title: Vilho Siivola

text: Vilho Siivolan lukuisista elokuvarooleista tärkeimmät olivat suomalais-neuvostoliittolaisessa yhteistyöelokuvassa "Luottamus" (1976), jossa hän esitti tulevaa presidentti P. E. Svinhufvudia, Väinö Linnan romaanin pohjalta ohjatun "Tuntemattoman sotilaan" (1955) Mäkilä ja televisioelokuvassa "Pakolaiset" (1977) Uutelan Juhana. Viimeksi mainitusta hän sai Prahan filmijuhlilla kansainvälisen näyttelijäpalkinnon parhaasta osasuorituksesta.


title: Vilho Siivola

text: Vilho Siivola tunnettiin myös ohjaajana. Hän ohjasi Nurmijärven Palojoen kylän Taaborin vuoren Kivi-juhlien "Nummisuutarit" neljännesvuosisadan aina juhlien alusta vuodesta 1953. Hän ohjasi eri teattereissa, ja hänen ohjaamansa "Nummisuutarit" vietiin Yhdysvaltoihin ja Kanadaan. Venäjänkielisen "Nummisuutarit" hän ohjasi 1971 Petroskoissa.


title: Vilho Siivola

text: Radiossa hän esitti varsinkin F. E. Sillanpään ja Pentti Haanpään tekstejä. Hän oli myös Hella Wuolijoen radiosarjan "Työmies Rantasen perheen" nimiosassa.


title: Vilho Siivola

text: Siivola oli mukana järjestöelämässä Suomen Näyttelijäliiton, Aleksis Kiven Seuran, sekä Suomi-Neuvostoliitto-Seuran piirissä. Hän oli Suomi-Romania-Seuran puheenjohtajana 25 vuotta. Hän suunnitteli teatterikursseja ja myös johti niitä kesäyliopistoissa, kouluhallituksen, sivistysjärjestöjen ja teatterijärjestöjen piirissä. Hän oli monta kymmentä vuotta sekä Työväen Akatemian että Helsingin Työväenopiston opettaja.


title: Vilho Siivola

text: Pro Finlandia -mitalin Siivola sai 1960. Hänelle myönnettiin teatterineuvoksen arvonimi 1974.


title: Luettelo Englannin hallitsijoista

text: Tämä on luettelo Englannin kuningaskunnan hallitsijoista. Luettelo jatkuu luettelossa Yhdistyneen kuningaskunnan hallitsijoista.


title: Luettelo Englannin hallitsijoista

text: Englannin perustukset luotiin jo kauan ennen kuin sitä saattoi sanoa yhtenäiseksi kuningaskunnaksi. Englannista muodostui valtio useassa vaiheessa Alfred Suuren ja tämän pojanpojan Athelstanin hallituskausien välillä. Vuonna 1707 kuningaskunta lakkasi unionisopimuksen myötä olemasta erillinen valtio ja se yhdistyi Skotlannin kuningaskunnan kanssa Ison-Britannian kuningaskunnaksi.


title: Luettelo Englannin hallitsijoista

text: Nykyisin Englanti on osa Yhdistynyttä kuningaskuntaa, johon kuuluvat myös Skotlanti, Wales ja Pohjois-Irlanti. Sillä ei ole nykyisin omaa parlamenttia tai muuta hallintoelintä, mutta valtion keskeinen hallinto sijaitsee Lontoossa. Nykyisin kaikkia neljää osaa hallitsee ylimpänä yhteinen monarkki.


title: Luettelo Englannin hallitsijoista

text: Kuninkaiden nimissä alettiin käyttää järjestyslukua vasta Vilhelm Valloittajan jälkeen. Esimerkiksi ennen Edvard I:tä ehti hallita kolme samannimistä kuningasta. Nykyaikana kuitenkin vanhempienkin kuninkaiden yhteydessä käytetään usein järjestyslukuja selvyyden vuoksi.


title: Luettelo Englannin hallitsijoista

text: Kiistanalaisia vaatimuksia


title: Luettelo Englannin hallitsijoista

text: Matilden isä Henrik I nimitti hänet kruununperilliseksi. Henrik I:n kuoleman jälkeen Matilden serkku Tapani kaappasi vallan, mistä seurasi anarkia. Matilde oli Englannin keisarinnana pari kuukautta vuonna 1141, häntä ei tosin kruunattu koskaan hallitsijaksi.


title: Luettelo Englannin hallitsijoista

text: Tapani teki Matildan kanssa marraskuussa vuonna 1154 Wallingfordin sopimuksen, jolla Tapani tunnusti Henrik II:n, Matildan pojan, tämän seuraajaksi valtaistuimella.


title: Luettelo Englannin hallitsijoista

text: Plantagenetit eivät hallinneet Normandiassa vaan Akvitaniassa. Plantagenetit laajensivat valtakuntaansa Ranskassa eivätkä he pitäneet Englantia todellisena kotimaanaan. Plantagenetit siirtyivät Englantiin, kun Juhana Maaton menetti Ranskassa olleet alueet.


title: Luettelo Englannin hallitsijoista

text: Plantagenetin dynastia jaetaan yleensä kolmeen osaan: Anjou-, Lancaster- ja York-sukuun. Plantagenetit ottivat käyttöön Englannin vaakunan.


title: Luettelo Englannin hallitsijoista

text: Ludvig VIII' hallitsi puolta Englantia vuosina 1216-1217, ja hän taisteli Paronien sotien aikana Juhana Maatonta vastaan. Ludvigin marssittua Lontooseen hän sai suosiota lontoolaisilta ja kapinoivilta paroneilta. Ludvig julisti itsensä kuninkaaksi Saint Paulin katedraalissa. Häntä ei koskaan kruunattu kuninkaaksi.


title: Luettelo Englannin hallitsijoista

text: Suku polveutuu Edvard III:n kolmannesta pojasta Juhana Gentista.


title: Luettelo Englannin hallitsijoista

text: York-suku polveutuu Edvard III:n neljännestä pojasta Edmund Langleystä, Yorkin 1. herttuasta. Ruusujen sotien aikana (1455–1485) valtaistuin vaihteli Lancaster- ja York-sukujen välisestä riidasta.


title: Luettelo Englannin hallitsijoista

text: Tudorit polveutuvat John Beaufortista, Somersetin ensimmäisestä jaarlista. Beaufort oli yksi Juhana Gentin, Edvard III:n kolmannen lapsen ja Lancasterin ensimmäisen herttuan, avioton lapsi (hänen rakastajattarensa Katariina Swynfordin poika). Avioton lapsi ei peri Englannin kruunua, mutta asiaan vaikutti monimutkaisella tavalla se, että Gent ja Swynford menivät naimisiin vuonna 1395 (25 vuotta John Beufortin syntymän jälkeen).


title: Luettelo Englannin hallitsijoista

text: Beaufort julistettiin samana vuonna paavin bullalla avioliitossa takautuvasti viralliseksi jälkeläiseksi. Juhana Gentin virallinen lapsi Henrik IV tunnusti myös Beaufortit, muttei hyväksynyt heitä kruunun perijiksi. Beaufortit pysyivät liitossa Gentin muiden jälkeläisten kanssa etenkin Lancaster-suvun kanssa.


title: Luettelo Englannin hallitsijoista

text: John Beaufortin tyttärentytär Lady Margaret Beaufort meni naimisiin Richmondin 1. jaarlin, Edmund Tudorin kanssa. Tudor oli walesilaisen hoviherran Owen Tudorin ja Valois’n Katariinan lapsi, joka oli Lancaster-sukuun kuuluvan Henrik V:n leski.


title: Luettelo Englannin hallitsijoista

text: Edmund Tudorilla oli kahdeksan aviotonta tai sala-avioliiton kautta tullutta lasta. Edmund antoi kaiken omaisuutensa lapsien velipuolelle Henrik VI:lle. Kun Lancaster-suku kaatui, Tudorit tulivat tilalle. Edmund Tudorin pojasta tuli kuningas Henrik VII, joka voitti Rikhard III:n Bosworthin taistelussa ruusujen sodan aikana. Henrik VII:n vaatimus kruunuun oli huomattavasti heikompi kuin Rikhard III:n, mutta taistelun voittaneena Henrikistä tuli kuningas ja uuden dynastian perustaja. Hän solmi avioliiton Edvard IV:n tyttären Yorkin Elisabetin kanssa, jolloin kilpailevat suvut yhdistyivät Tudorin ruusun alle. Samalla Henrik varmisti jälkeläistensä laillisen siteen edeltäneeseen Plantagenet-sukuun. Tudor-suku syrjäytti ruusujen sotien seurauksena Plantagenetin valtaistuimelta ja se hallitsi vuodesta 1485 vuoteen 1603, kun Elisabet I kuoli ilman ainuttakaan perillistä.


title: Luettelo Englannin hallitsijoista

text: Henrik VIII:n aikana suku joutui välirikkoon roomalaiskatolisen kirkon kanssa, ja monarkista tuli Englannin ja Irlannin kirkkojen päämies.


title: Luettelo Englannin hallitsijoista

text: Edvard VI nimitti Lady Jane Greyn kruununperijäksi. Neljä päivää Edvardin kuoleman jälkeen 6. heinäkuuta 1554 Jane julistettiin kuningattareksi. Yhdeksän päivää myöhemmin 19. heinäkuuta Privy Council muutti krununperimisoikeuden Edvard VI:n katoliselle sisarpuolelle Maria I:lle. Jane teloitettiin vuonna 1554 vain 16-vuotiaana.


title: Luettelo Englannin hallitsijoista

text: Elisabetin kuoleman jälkeen vuonna 1603 Skotlannin kuningas Jaakko VI (Englannissa Jaakko I) nousi kuninkaaksi. Jaakko oli Tudor isoisoäitinsä Margaret Tudorin kautta, joka oli Henrik VII:n tytär. Vuonna 1604 Jaakko otti arvonimekseen Ison-Britannian kuningas. Skotlannin ja Englannin parlamentit kuitenkin jäivät erilleen. Parlamentit yhdistyivät vuonna 1707, jolloin Englannin kuningaskunta ja Skotlannin kuningaskunta yhdistyivät Iso-Britannian kuningaskunnaksi. Samalla suku menetti asemansa Brittein saarilla ja heidän protestanttiset pikkuserkkunsa, jotka edustivat Hannover-sukua, nousivat valtaan parlamentin vuonna 1701 antaman asetuksen perusteella.


title: Luettelo Englannin hallitsijoista

text: Monarkialla ei ollut enää perillistä, kun Kaarle I teloitettiin vuonna 1649. Monarkia palautettiin Englantiin vuonna 1660, kun Kaarle II:stä tuli maan kuningas. Vuodesta 1653 maata hallitsi lordiprotektori.


title: Priscilla Presley

text: Priscilla Presley (o.s. Priscilla Beaulieu, syntyjään Priscilla Ann Wagner, s. 24. toukokuuta 1945 Brooklyn, New York City) on yhdysvaltalainen televisio- ja elokuvanäyttelijä sekä Elvis Presleyn entinen vaimo.


title: Priscilla Presley

text: Priscilla Ann Wagner syntyi 24. toukokuuta 1945 Brooklynissa, New Yorkissa. Hänen isänsä oli merivoimien pilotti, joka kuoli lento-onnettomuudessa muutama kuukausi Priscillan syntymän jälkeen. Äiti meni uudelleen naimisiin ilmavoimien upseerin kanssa, ja Priscilla sai isäpuolensa sukunimen Beaulieu.


title: Priscilla Presley

text: Beaulieut asuivat Saksassa kun 14-vuotias Priscilla tapasi vuonna 1959 siellä asepalvelustaan suorittaneen laulajatähti Elvis Presleyn. He seurustelivat siihen asti, kunnes Elvis palasi Yhdysvaltoihin. Priscilla muutti myöhemmin itsekin takaisin Yhdysvaltoihin, ja he jatkoivat seurustelua siellä. He menivät naimisiin 1967 ja saivat seuraavana vuonna tyttären nimeltä Lisa Marie. Pariskunta erosi 1973, mutta he kasvattivat tytärtään yhdessä.


title: Priscilla Presley

text: Priscillasta tuli Elviksen omaisuudenhoitaja Elviksen kuoleman 1977 jälkeen. Hän on johtanut Elvis Presley Enterprises -yhtiötä. Hän julkaisi vuonna 1985 menestyskirjan "Elvis ja minä", jossa hän kertoi elämästään Elviksen kanssa.


title: Priscilla Presley

text: Presley asui italialaisen käsikirjoittaja Marco Garibaldin kanssa vuosina 1984–2006. He saivat pojan vuonna 1987.


title: Priscilla Presley

text: Presley perusti 1990-luvulla oman parfyymimerkin, vaatemerkin ja ihonhoitotuotesarjan.


title: Priscilla Presley

text: Priscilla Presley aloitti näyttelijänuransa vuonna 1983 televisiosarjassa "Dallas", jossa hän esitti Jenna Wadea vuoteen 1988 asti (Elvis Presley oli esittänyt Jess Wadea elokuvassa "Charro!"). Hän esitti naispääosaa elokuvissa "Mies ja alaston ase" (1988), "Mies ja alaston ase 2½" (1991) ja "Mies ja alaston ase 33 1/3" (1994). Hän esiintyi Renny Harlinin toimintakomediassa "Ford Fairlane" (1990). Hän on ollut myös pienissä sivurooleissa joissakin sarjoissa, kuten "Melrose Placessa".


title: Priscilla Presley

text: Priscilla Presley (Beaulie, Lou Lou) on myös ollut radioamatööri tunnuksilla KC6IWA ja N6YOS, Beverly Hills, CA.


title: Anu Holopainen

text: Anna-Sofia ”Anu” Holopainen (s. 13. lokakuuta 1968 Helsinki) on suomalainen nuortenkirjailija ja toimittaja. Hän on tullut tunnetuksi nuorille suunnatuista fantasiakirjoistaan.


title: Anu Holopainen

text: Holopainen on valmistunut ylioppilaaksi ja työskennellyt sihteerinä 15 vuotta, kunnes vuonna 2004 ryhtyi opiskelemaan tiedotusoppia.


title: Anu Holopainen

text: Kirjoittamisesta Holopainen innostui teini-iässä luettuaan Anna-Leena Härkösen "Häräntappoaseen". Tarinat jäivät kuitenkin useimmiten vain ajatuksen tasolle eikä Holopainen kirjoittaessaankaan päässyt alkua pidemmälle. Parikymppisenä Holopainen luki new age -kirjoja, joihin kuului näennäistieteellinen teos Atlantiksesta ja voimakristalleista. Platonia luettuaan Holopainen halusi itse täydentää tämän kertomusta Atlantiksen valtakunnasta. Kustantajat eivät kiinnostuneet käsikirjoituksesta. Muutaman vuoden kuluttua Holopainen kirjoitti tarinan kokonaan uudelleen. Karisto kiinnostui käsikirjoituksesta ja julkaisi sen 1996. Myöhemmin Holopainen on luonnehtinut kirjaa ”suloisen naiiviksi”. Esikoisteoksen jälkeen kirjoja on ilmestynyt noin kerran vuodessa.


title: Anu Holopainen

text: Holopaisen toisen romaanin aiheena olivat keltit. Kyseessä ei ollut muoti-ilmiön hyödyntäminen, sillä Holopainen oli kertomansa mukaan ollut kiinnostunut kelteistä 1980-luvun alkupuolelta asti. "Boreaksen lapset" (1998) sisälsi luonnon ja henkimaailman kuvausta - teemana oli ihmisen ja luonnon välinen sopusointu. "Mustan liekin" (1999) teemana oli kuolemanpelon voittaminen. "Sinisilmässä" (2001) Holopainen katsoi kirjoittaneensa siihen asti eheimmän kokonaisuuden. Teos kuvasti suomalaista surumielisyyttää ja epäonnistumista ja Holopainen oli tyytyväinen huomattuaan sen liikuttaneen ihmisiä.


title: Anu Holopainen

text: "Syysmaa"-sarjassa on vahvana teemana naisasia, romaanissa "Molemmin jaloin" -romaanissa (2006) taas tarkastellaan ihmisyyttä sekä ihmisen ja luonnon suhdetta.


title: Anu Holopainen

text: Sonja-sarja


title: Anu Holopainen

text: Pohjoistuuli-sarja


title: Anu Holopainen

text: Syysmaa-sarja


title: Anu Holopainen

text: Muut


title: Sukujyrkkämä

text: Sukujyrkkämä eli surmanjyrkänne tai surmankallio () tarkoittaa sellaista korkeata kalliota, josta vanhukset kansanuskomuksen mukaan muinaisina aikoina syöksyivät tai syöstiin alas, jotteivat he olisi vaivoiksi perheelleen. Uskomuksen muunnelma on tarina sukunuijista (). Ne olisivat olleet erityisiä nuijia, joilla vanhuksia olisi sukupolvi toisensa jälkeen isketty kuoliaaksi. Keillers Parkissa Göteborgissa ja muuallakin Ruotsissa on "Ättestupa"-nimisiä kallioita, joita tarinan mukaan on käytetty tähän tarkoitukseen. Nykyisin ei kuitenkaan pidetä todennäköisenä, että järjestelmällistä vanhusten surmaamista tai itsemurhia olisi todellisuudessa esiintynyt, vaan sukujyrkkämiä pidetään myyttinä.


title: Sukujyrkkämä

text: Vanhusten tai sairaiden surmaaminen mainitaan esimerkiksi Prokopioksen kuvauksessa heruleista 500-luvulla. Ruotsissa tästä ilmiöstä alettiin puhua 1600-luvulla, kun islantilainen "Götrekin saaga" käännettiin ruotsiksi ja julkaistiin. Tässä saagassa kuvattiin sukujyrkkämältä heittäytyviä ihmisiä Ruotsin Länsi-Götanmaalla. Seuraavina vuosisatoina erilaisiin kalliojyrkänteisiin liittyviä sukujyrkkämäaiheisia tarinoita tuli esiin varsinkin Etelä-Ruotsissa.


title: Sukujyrkkämä

text: Uppsalan yliopiston professori Adolf Noreen (1854–1925) kuitenkin asetti sukujyrkkämätarinan kyseenalaiseksi. 1990-luvulla tutkijoiden keskuudessa onkin yleisesti hyväksytty käsitys, ettei sukujyrkkämiä todellisuudessa ole ollut olemassa. Ruotsissa kerrottuihin tarinoihin sukujyrkkämät luultavasti tulivat juuri "Götrekin saagasta". Saagan tiedot levisivät pappien ja kartanonherrojen välityksellä osaksi suullista kansanperinnettä. "Götrekin saagan" kuvausta sukujyrkkämistä on arveltu humoristiseksi fiktioksi, koska siinä kerrotaan ihmisten hyppäävän jyrkkämältä mitä ihmeellisimmistä syistä. On otaksuttu, että islantilainen saagakirjailija halusi pilkata ruotsalaisia kuvaamalla nämä jyrkkämältä hyppiviksi idiooteiksi.


title: Sukujyrkkämä

text: Käsitettä "ättestupa" on usein käytetty Ruotsissa poliittisessa yhteydessä korostamaan, kuinka huonoksi varsinkin eläkeläisten tilanne voi muodostua sosiaalisen turvaverkon puuttuessa.


title: Sukujyrkkämä

text: Suomessa "ättestupa"-käsitettä on käyttänyt Ior Bock teoksessaan "Bockin perheen saaga".


title: Every Breath You Take

text: "Every Breath You Take" on The Policen vuonna 1983 julkaisema single. Se sisältyi saman vuoden kesäkuussa julkaistulle "Synchronicity"-albumille. Laulun kirjoitti Sting ja se julkaistiin A&M Records -levymerkillä. Kappale on myöhemmin julkaistu esimerkiksi kokoelmalevyllä "" (1986) ja livelevyllä "Live!" (1995).


title: Every Breath You Take

text: Ilmestyessään Every Breath You Take nousi Yhdysvalloissa Billboardin singlelistojen kärkeen kahdeksaksi viikoksi. Se pääsi ykköseksi myös Yhdistyneen kuningaskunnan listoilla. Sting voitti kappaleella Grammyn vuoden parhaasta laulusta 1983. Koko yhtye sai esityksestä Grammyn vuonna 1984. Ensimmäisellä sooloalbumillaan "The Dream of the Blue Turtles" (1985) Sting lainasi kappaleen tekstiä kappaleen "Love Is the Sevent Wave" loppuhäivytyksessä: "every breath you take with me / every breath you take / every cake you bake / every leg you break". 1980-luvun lopulla Sting esitti kappaleesta "Sylkiäiset"-televisioshowta varten version "Every Bomb You Make". Laulu esitettiin myös Lontoon Live 8 -konsertissa 2. heinäkuuta 2005 hieman muunnelluin sanoituksin. Myöhemmin kappaletta on käytetty muun muassa "Sopranos"-televisiosarjassa.


title: Every Breath You Take

text:
"Every Breath You Taken" yhteydessä julkaistiin myös musiikkivideo. Sekä MTV vuonna 1999 että VH1 vuonna 2002 sijoittivat sen kaikkien aikojen sadan parhaan musiikkivideon joukkoon. Laulu on ollut pohjana monille uudemmille kappaleille, kuten The Notorious B.I.G.:lle omistetussa muistelmassa "I'll Be Missing You" (laulajina Puff Daddy, Faith Evans sekä 112). Sting sävelsi kappaleen aikana, jolloin hänen avioliittonsa pohjoisirlantilaisen näyttelijän Frances Tomeltyn kanssa oli päättymässä eroon. Kappaletta pidetään usein rakkauslauluna, vaikka se kertoo yksipuolisesta pakkomielteestä menetettyyn rakkauteen. Sting itse sanoi
kappaleen olevan hyvin uhkaava ja ruma, mutta ihmiset ovat väärinymmärtäneet sen olevan hellä rakkauslaulu.


title: Samaa sukupuolta olevien avioliitto

text: Samaa sukupuolta olevien avioliitto (joskus myös homoavioliitto) tarkoittaa samaa sukupuolta olevien kesken solmittua avioliittoa. Samaa sukupuolta olevien avioliitto on suuressa osassa maailmaa laillisesti mahdoton, koska avioliitto on lainsäädännössä määritelty ainoastaan eri sukupuolta oleville pareille. Samaa sukupuolta olevien avioliiton mahdollistavaa avioliittolakia nimitetään myös sukupuolineutraaliksi avioliittolaiksi, joka merkitsee sitä, että puolisoiden sukupuolilla ei ole avioliittomahdollisuuden kannalta merkitystä. Laista puhutaan Suomessa myös kansalaisaloitteen nimen mukaan tasa-arvoisena avioliittolakina.


title: Samaa sukupuolta olevien avioliitto

text: Samaa sukupuolta olevien avioliitot ovat laillistaneet Alankomaat, Argentiina, Australia, Belgia, Brasilia, Espanja, Etelä-Afrikka, Irlanti, Islanti, Itävalta, Kanada, Kolumbia, Luxemburg, Malta, Norja, Portugali, Ranska, Ruotsi, Saksa, Suomi, Tanska (ml. Grönlanti ja Färsaaret), Uruguay, Uusi-Seelanti ja Yhdysvallat. Yhdistyneessä kuningaskunnassa sen ovat laillistaneet Englanti ja Wales sekä Skotlanti, kruununalusmaat Isle of Man ja Guernsey sekä lukuisat Britannian merentakaisiin alueisiin kuuluvat alueet. Myös useissa Meksikon osavaltiossa samaa sukupuolta olevien avioliitot on laillistettu. Israel hyväksyy muualla solmitut samaa sukupuolta olevien avioliitot, vaikka siellä itsessään vihkiytyminen ei ole mahdollista. Alankomaihin kuuluvat Aruba, Curaçao ja Sint Maarten hyväksyvät Alankomaissa solmitut samaa sukupuolta olevien avioliitot ja Meksikossa hyväksytään kaikki toisessa Meksikon osavaltiossa solmitut samaa sukupuolta olevien avioliitot.


title: Samaa sukupuolta olevien avioliitto

text: Ensimmäiset historialliset maininnat samaa sukupuolta olevien liittojen vihkiseremonioista löytyvät antiikin Roomasta. Keisari Neron on väitetty naineen yhden miespuolisista orjistaan. Myös keisari Elagabalus nai kaarialaisen miesorjansa nimeltä Hierocles. Vaikka historioitsijoilla on yksimielisyys siitä, että samaa sukupuolta olevien avioliittoja esiintyi antiikin Roomassa, niiden yleisyys ja luonne ovat vielä epäselviä nykypäivän tutkijoille. Vuonna 342 keisarit Constantius II ja Constans asettivat lain, jonka mukaan samaa sukupuolta olevat avioliitot olivat kiellettyjä kuolemanrangaistuksen uhalla.


title: Samaa sukupuolta olevien avioliitto

text: Suomen eduskunta hyväksyi joulukuussa 2014 avioliittolain muuttamisen niin, että samaa sukupuolta olevat parit voivat jatkossa solmia avioliiton. Lakialoitteen muuttamiseen tähtäävä "Kansalaisaloite tasa-arvoisesta avioliittolaista" sai äänestyksessä taakseen 101 kansanedustajaa, 90 kansanedustajan äänestäessä kansalaisaloitetta vastaan. Laki astui voimaan 1. maaliskuuta 2017.


title: Samaa sukupuolta olevien avioliitto

text: Lainmuutoksen kumoamiseksi aloitettiin keväällä 2015 "Kansalaisaloite avioliiton säilyttämisestä aidosti tasa-arvoisena, miehen ja naisen välisenä liittona ja sukupuolineutraalin avioliittolain kumoamisesta."  Aloite eteni eduskuntaan, joka hylkäsi sen äänestyksessä helmikuussa 2017 äänin 120-48.


title: Samaa sukupuolta olevien avioliitto

text: Alankomaissa samaa sukupuolta olevien avioliitot laillistettiin 1. huhtikuuta 2001 ensimmäisenä maana maailmassa. Lainmuutos oli hyväksytty maan parlamentin alahuoneessa syyskuussa 2000 109 edustajan ollessa lainmuutoksen kannalla ja 33 sitä vastaan. Parlamentin ylähuone eli senaatti äänesti lainmuutoksen puolesta joulukuussa 2000 selvällä enemmistöllä. Vain kristilliset puolueet olivat lainmuutosta vastaan. Samalla Alankomaista tuli ensimmäinen maa maailmassa, joka antoi samaa sukupuolta oleville pareille adoptio-oikeuden. Alankomaihin kuuluvissa Aruballa, Curaçaolla ja Sint Maartenilla samaa sukupuolta olevien avioliitot eivät ole vieläkään laillisia, tosin ne kaikki joutuvat hyväksymään Alankomaissa solmitut samaa sukupuolta olevien avioliitot Alankomaiden korkeimman oikeuden päätöksen mukaisesti.


title: Samaa sukupuolta olevien avioliitto

text: Vuonna 2008 1,9 % ja 2009 1,8 % solmituista avioliitoista oli samaa sukupuolta olevien liittoja. Lesboparien väliset avioliitot (2008 yksi prosentti kaikista avioliitoista; 2009 1,1 %) ovat yleisempiä kuin miesparien liitot (2008 0,9 %; 2009 0,8 %).


title: Samaa sukupuolta olevien avioliitto

text: Argentiinasta tuli heinäkuussa 2010 kymmenes maa maailmassa ja ensimmäinen maa Latinalaisessa Amerikassa joka laillisti valtakunnan tasolla samaa sukupuolta olevien avioliitot. Lainmuutos sai sekä edustajainhuoneen että senaatin tuen taakseen, ja sillä oli myös Argentiinan presidentin Cristina Fernandezin tuki takanaan. Avioliitto on mahdollinen vain Argentiinan kansalaisille sekä maassa pysyvällä oleskeluluvalla asuville. Argentiina antaa samalla samaa sukupuolta oleville pareille adoptio-oikeuden. Katolinen kirkko on yhdessä evankelisten kristittyjen kanssa vastustanut lakiuudistusta kiivaasti. Ennen lainmuutosta parisuhteen rekisteröinti oli ollut mahdollista joissain osissa Argentiinaa.


title: Samaa sukupuolta olevien avioliitto

text: Australian hallitus järjesti 12. syyskuuta – 7. marraskuuta 2017 pitkän väännön jälkeen äänestäjilleen postiäänestyksen ("postal survey") jossa se kysyi pitäisikö avioliittolaki muuttaa sukupuolineutraaliksi ("Should the law be changed to allow same-sex couples to marry?"). Kansanäänestykseen osallistui 79,52 % äänioikeutetuista ja äänestäjistä 61,6 % kannatti lakimuutosta. Australian senaatti äänesti lakimuutoksen puolesta 29. marraskuuta 2017 äänin 43–12. Australian edustajainhuone hyväksyi lain 7. joulukuuta äänin 145–4. Ensimmäiset samaa sukupuolta olevien avioliitot voitiin vihkiä 9. tammikuuta 2018 alkaen.


title: Samaa sukupuolta olevien avioliitto

text: Belgiasta tuli 30. tammikuuta 2003 toinen maa, joka laillisti samaa sukupuolta olevien avioliitot. Samoin kuin Alankomaissa, tämän teki mahdolliseksi se, että kristillisdemokraatit (jotka kuuluvat niin Alankomaiden kuin Belgiankin suurimpiin puolueisiin) olivat silloin oppositiossa. Adoptio-oikeus ei vielä tuolloin kuulunut samaa sukupuolta olevien parien oikeuksiin, mutta lakia muutettiin vuonna 2006. Alun perin Belgia suostui vihkimään ulkomaisia samaa sukupuolta olevia pareja vain, jos myös heidän kotimaansa hyväksyvät samaa sukupuolta olevien avioliiton. Lakia kuitenkin muutettiin 2004, ja nykyisin Belgia suostuu vihkimään pariskunnat, jotka ovat olleet maassa vähintään kolme kuukautta. Noin 300 samaa sukupuolta olevaa paria vihittiin kesäkuun 2003 ja huhtikuun 2004 välillä, mikä on noin 1,2 prosenttia kaikista vihkimisistä sillä ajalla. Kaksi kolmasosaa vihittävistä pariskunnista oli miespareja ja loput naispareja.


title: Samaa sukupuolta olevien avioliitto

text: Brasiliassa oikeuslaitosta valvova kansallinen oikeusneuvosto linjasi vuonna 2013, että samaa sukupuolta olevia pareja ei voida kohdella epätasa-arvoisesti avioliittolupia myönnettäessä, vaan maistraattien on pyydettäessä kirjattava rekisteröity parisuhde avioliitoksi. Ennen lakimuutosta neljätoista Brasilian 27 osavaltiosta oli laillistanut homoliitot. Jo ennen korkeimman oikeuden päätöstä oli maassa laillistettu rekisteröity parisuhde.


title: Samaa sukupuolta olevien avioliitto

text: Costa Rican korkein oikeus linjasi elokuussa 2018 että syrjiväksi ja perustuslain vastaiseksi lain, joka kieltää samaa sukupuolta olevien avioliiton. Oikeus on antoi hallitukselle 18 kuukautta aikaa muuttaa lakia, jonka jälkeen samaa sukupuolta olevien avioliiton kieltävä lainsäädäntö lakkaa automaattisesti olemasta voimassa, vaikka lainsäädäntöä ei muutettaisi. Costa Rica on ensimmäinen Keski-Amerikan maa joka laillistaa samaa sukupuolta olevien avioliitot.


title: Samaa sukupuolta olevien avioliitto

text: Espanja laillisti samaa sukupuolta olevien avioliitot 3. heinäkuuta 2005. Lakimuutos tuli mahdolliseksi Espanjan valtapuolueen vaihtuessa konservatiiveista sosialisteihin. Uusi pääministeri José Luis Rodríguez Zapatero ajoi voimakkaasti yhteiskunnallisia uudistuksia, kuten helpompaa avioeroa ja samaa sukupuolta olevien avioliittoja. Vaikka mielipidetiedustelujen mukaan selkeä enemmistö espanjalaisista tuki lakialoitetta, lakialoitteesta nousi yhteiskunnassa kova myrsky maan vaikutusvaltaisen katolisen kirkon vastustaessa kiivaasti lakiuudistusta. Ensimmäisen vuoden aikana noin 4 500 homoparia kuitenkin vihittiin. Lain mukana samaa sukupuolta olevat parit saivat myös adoptio-oikeuden. Maassa voidaan vihkiä myös ulkomainen pariskunta, jos kummallakin on laillinen oleskelulupa Espanjassa.


title: Samaa sukupuolta olevien avioliitto

text: Samaa sukupuolta olevien avioliitto tuli Etelä-Afrikassa lailliseksi 30. marraskuuta 2006. Laki oli hyväksytty Etelä-Afrikan parlamentissa aikaisemmin samassa kuussa. Etelä-Afrikan perustuslakituomioistuin oli antanut päätöksellään 1. joulukuuta 2005 parlamentille aikaa tasan vuoden eli päivämäärän 1. joulukuuta 2006, johon mennessä samaa sukupuolta olevien parien naimisiinmeno tuli mahdollistaa. Näin Etelä-Afrikasta tuli viides maa maailmassa ja ensimmäinen maa Afrikassa, joka laillisti samaa sukupuolta olevien avioliitot.